Parafiran Sporazum o stabilizaciji i pridruživanju između BiH i EU

Danas je u Sarajevu parafiran Sporazum o stabilizaciji i pridruživanju Bosne i Hercegovine sa Evropskom unijom. Sporazum su parafirali Olli Rehn, evropski komesar za proširenje, i Nikola Špirić, predsjedavajući Vijeća ministara BiH. Ovaj čin označava početak stvaranja ugovornih odnosa između BiH i EU a potpisan je na svečanoj ceremoniji u zgradi institucija BiH.
Visoki predstavnik EU-a za vanjsku i sigurnosnu politiku Javier Solana i Luis Amado, ministar vanjskih poslova Portugala, zemlje koja predsjedava EU-om, zbog loših vremenskih uslova, nisu mogli doputovati u Sarajevo.


U eksploziji paketa bombe u Parizu šestero ranjenih

Danas je u eksploziji paketa bombe blizu bivšega advokatskog ureda predsjednika Nicolasa Sarkozy u Parizu ranjeno šest osoba, saopćila je policija.
Eksplozija se dogodila u pariškom 8. okrugu, u ulici Malesherbes 52, a adresa odgovara adresi bivšeg Sarkozyjevog advokatskog ureda. Policija je utvrdila da na sadašnjem nivou istrage nije uspostavljena veza između eksplozije i ureda. Prema izvoru bliskom istrazi, teško je ranjen jedan advokat iz zgrade u kojoj ima više advokatskih ureda i njegova tajnica. Kriminalistička policijska brigada je započela istragu.


Solana se sutra sastaje sa kosovskim pregovaračkim timom

Visoki predstavnik Evropske unije za vanjsku politiku i bezbjednost Javier Solana će se u utorak sastati sa kosovskim pregovarčkim timom predvođenim predsjednikom Kosova Fatmirom Sejdiuom, navodi se u saopćenju iz Solaninog kabineta.
"Sastanak se održava u presudnom trenutku i istog dana kada i novi sastanak pregovaračke "trojke" EU, Rusije i SAD sa liderima Srbije i Kosova u Briselu", dodaje se u saopćenju.
Sastanku sa Solanom će takođe prisustvovati premijer Agim Čeku, Hašim Tači, Kolj Beriša, Veton Suroi, Bljerim Šalja i Skender Hiseni, precizira se u saopćenju. Solana je danas novinarima rekao da se nada da će biti ostvaren napredak u pregovorima o budućem statusu Kosova, koji se nastavljaju sutra u Briselu.

Kosovo


Dva rudara izgubila život u rudniku mrkog uglja u Zenici

Dva rudara izgubila su život jutros oko 02.10 sati u nesreći koja se dogodila u pogonu Stara jama Rudnika mrkog uglja Zenica.
U obrušavanju takozvane jalovine na licu mjesta zatrpani su rudari Samir Čajlaković (37) i Muris Pipo (33), oba iz Zenica. Spasilačke službe nakon nekoliko sati uspjele su izvući tijelo rudara Čajlakovića dok još uvijek rade na otkopavanju tijela Murisa Pipe. Istraga o ovoj nesreći je u toku.


Lajčák očekuje konkretan pomak o reformi policije

Visoki predstavnik u BiH Miroslav Lajčák očekuje od današnjeg sastanka šest političkih lidera u BiH konkretan pomak u vezi s izradom zakona o policiji.
On smatra da je došlo vrijeme i za ozbiljan dogovor u kojem pravcu i kojim tempom će se pitanje reforme ustava staviti na dnevni red. „Imam pozitivan osjećaj i ovo je treći sastanak političkih lidera i nastavljamo u onom pravcu kako je dogovoreno“, kazao je Lajčák novinarima u Laktašima podsjetivši da je ovaj sastanak ranije dogovoren u Sarajevu, ali da se situacija promijenila nabolje i očekuje pozitivnu atmosferu na sastanku.
Na dnevnom redu današnjeg sastanka bit će i formiranje novog Vijeća ministara BiH, kazao je Lajčák. Visoki predstavnik ne očekuje potpisivanje Sporazuma o stabilizaciji i pridruživanju do kraja godine, ali smatra da je to moguće za nekoliko mjeseci te da je atmosfera u Evropskoj uniji povoljna.


Otvoren 6. "Zenica Fashion Weekend 2007"

Sinoć (petak, 7. decembar 2007.) je u Bosanskom narodnom pozorištu počeo 6. «Zenica Fashion Weekend 2007» čiji je organizator Modna agencija «Fashion» iz Zenice.
Priliku da se prepunoj sali BNP-a prva predstavi sa svojim najnovijim modelima, imala je zenička dizajnerica Edina Osmančević.
Tokom prve noći «Zenica Fashion Weekend-a 2007» održana je i revija modela samostalnih modnih dizajnerica Svjetlane Vuković – Cece iz Tuzle, Amine Babić iz Visokog i Mevlide Huskić iz Kaknja, kao i revije Modne kuće «Famaco&Co» i kupaćih kostima «Pinjo Linea». Za večeras su najavljene revije modnih kuća «Sarajevotekstil – Mura», «Alma Ras» i «Nerzz», te samostalnih modnih dizajnerica Edine Kurić iz Sarajeva i Amile Efendira iz Visokog.
Šesti «Zenica Fashion Weekend 2007» završava se sutra (nedjelja, 9. decembar 2007.) kada će se svojim kolekcijama predstaviti modne kreatorice iz Hrvatske, a za sutra je zakazana i humanitarna modna revija bh. i hrvatskih dizajnerica, koje su odlučile pokloniti po jedan model čijom bi prodajom željele prikupiti novac za liječenje oboljele zeničke manekenke Vernese Osmanbegović.


Evakuiran hotel "Holiday inn" zbog dojave o podmetnutoj bombi

Hotel "Holiday Inn" u Sarajevu jučer je u kasnim poslijepodnevnim satima u cijelosti evakuiran zbog anonimne dojave o bombi postavljenoj u tom objektu, potvđeno je večeras Feni u Operativnom centru MUP-a Kantona Sarajevo. Izvršen je detaljan pregled cjelokupnog objekta hotela, a podršku pripadnicima MUP-a KS-a pružali su i kolege iz Federalnog MUP-a te KDZ-a. Evakuacija i pregled hotela vrše se po nalogu kantonalnog tužioca. U Operativnom centru MUP-a KS navode da je nepoznata osoba oko 18 sati dojavila osoblju hotela da je postavljena bomba.


New York i London obavezali se na smanjenje ugljendioksida

Gradovi New York i London obavezali su se u petak na Baliju da će smanjiti emitiranje ugljendioksida 60 do 80 posto do 2050. u odnosu na nivo iz 1990.
Ovo obećanje su dali na margini konferencije o klimatskim promjenama na Baliju gradonačelnik New Yorka milijarder Michael Bloomering i zamjenik gradonačelnika Londona Nicky Gavron. Pregovori na Baliju, u cilju stvaranja temelja klimatskog režima produžavajući nakon 2012. protokol iz Kyota, izgledali su u petak da su zapali u ćorsokak, ali je Bloomberg ocijenio da su "na lokalnom nivou, tamo gdje je to zaista važno, promjene ostvarene".


Završeni radovi na novoizgrađenoj sekciji Dobrinje - Visoko na autocesti Zenica-Sarajevo

Novoizgrađena dionica Dobrinje-Visoko autoceste Zenica-Sarajevo svečano je danas puštena u promet. Radovi na dionici dužine 7,6 km trajali su od januara do novembra ove godine. Puštanjem u promet te dionice ukupna dužina izgrađene autoceste Zenica-Sarajevo iznosi 28 km. Svečanim presijecanjem vrpce dionicu Dobrinje-Visoko pustili su u promet predsjednica Federacije BiH Borjana Krišto i premijer Federacije Nedžad Branković. U svom obraćanju naglasili su značaj ovakvih projekata za poboljšanje ekonomskih prilika i kvaliteta života u Federaciji BiH.
-Veliki je značaj ove izgrađene dionice pogotovo kada bude završeno čelno naplatno mjesto, jer uspostavljenjem sistema naplate korištenja autoceste dobijamo novačani tok s kojim možemo pregovarati o partnerima za ulaganje u cijelu dionicu Zenica-Sarajevo-Mostar po modelu partnerstva javnog i privatnog ulaganja, izjavio je Branković.
Nastavak autoceste prema Kaknju, kako je dodao, potpuno je pripremljen i osiguran što se tiče novca i imovinskopravnih odnosa, što otvara novu dinamiku napretka izgradnje autocesta. Tako će za nekoliko dana, prema riječima federalnog ministra prometa i komunikacija Naila Šećkanovića, biti ugovoreno novih devet kilometara autoputa, pa se predviđa da ćemo u ovom periodu naredne godine imati ukupno 37 kilometara na ovom pravcu. Tehničke podatke o novoizgrađenoj dionici Dobrinje – Visoko prezentirao je direktor Direkcije za autoceste FBiH Eldar Trhulj. Ukupna investicija iznosi 50,7 miliona KM ili 6,6 miliona KM po kilometru.
Radove na mostovima, za koje je ugovorena vrijednost iznosila 18,22 miliona KM, izvodili su ŽGP Sarajevo kao glavni ugovarač i Hidrogradnja d.d. Sarajevo kao podugovarač. Ukupna ugovorena vrijednost izgradnje trase bila je 30,98 miliona KM, a ovaj dio ugovora potpisan je s GP Put Sarajevo (vodeći partner konzorcija), te Asfaltgradnjom Visoko, BBM Amfibolitom i Integral inžinjeringom iz Laktaša (kao partneri). Dionica Kakanj-Visoko, sekcija Dobrinje –Visoko, predstavlja nastavak izgradnje autoceste na potezu od Sarajeva prema sjeveru i nastavlja se na ranije izvedeni dio Visoko –Podlugovi. Ova dionica autoceste je u sklopu budućeg koridora V-C.


Jedna osoba povrijeđena u saobraćajnoj nesreći na izlazu iz Bihaća prema Bosanskoj Krupi

Bihać - Teška saobraćajna nesreća dogodila se jutros na izlazu iz Bihaća prema Bosanskoj Krupi, na jednom od pružnih prijelaza u Jablanskoj ulici. Dolazeći iz pravca Bosanske Krupe prije ulaza u željezničku stanicu Bihać, teretni voz naletio je na putničko vozilo marke "audi". Jedan od dva putnika u vozilu zadobio je teške tjelesne povrede. Kako je voz gurao vozilo oko dvije stotine metara, na njemu je pričinjena i velika materijalna šteta.


Danas petnaestominutni štrajk zaposlenih u zdravstvu i obrazovanju Brčko Distrikta

Brčko - Sindikati zaposlenih u zdravstu i obrazovanju u Brčkom danas će stupiti u petnaestominutni štrajk upozorenja, zbog odbijanja zahtjeva za povećanjem plate za 22 posto. Predstavnici zdravstvenih i prosvjetnih radnika zatražili su vraćanje plata administraciji, spremačicama, kuharicama i tehničkom osoblju na nivo prije smanjenja od deset posto, kao i povećanje od 12 posto koliko su povećani troškovi života. Rok za ispunjenje ovih zahtjeva je 10. februar naredne godine, odnosno datum isplate januarskih plata, a ukoliko se ne prihvate ovi zahtjevi, Sindikat Distrikta Brčko najavljuje preduzimanje radikalnijih mjera, sve do generalnog štrajka zdravstvenih radnika i prosvjetara.


Lajčák: Političari su shvatili da je bolje i za njih i za zemlju da se dogovore

Visoki predstavnik međunarodne zajednice u Bosni i Hercegovini Miroslav Lajčak smatra da protekla kriza nije bila toliko dramatična kako je bila predstavljana.
"Kada se kod običnog svijeta pojavio strah od novog rata, političari su shvatili da je bolje i za njih i za zemlju da se dogovore", rekao je Lajčak u intervjuu "Novostima".
On je pojasnio da mjere koje je on donio nisu smanjivale utjecaj entiteta, već je trebalo da olakšaju donošenje odluka na nivou Vlade i parlamenta.
"Sva tri konstitutivna naroda su osjetljiva na zaštitu svojih interesa. Da su ove mjere ta prava ugrozile, reakcija bi bila veoma negativna sa sve tri strane. Zato ova reakcija nema veze sa suštinom, nego je rezultat nepovjerenja, koje ovdje postoji", rekao je Lajčak.
"Kada sam uvodio mjere, nastavio je on, "razmišljao sam o funkcionalnosti Vijeća ministara i parlamenta. Nisam uopće špekulirao o bilo kakvom regionalnom konceptu. BiH nije talac Kosova. Ova zemlja je izgubila puno vremena i treba da gledamo kako da se priključi EU".
Na pitanje do kada će ostati „protektorska bonska ovlaštenja", odgovorio je da je odluka o tome u nadležnosti Vijeća za provođenje mira.
"Sigurno je da niko nije za to da ona ostanu duže nego što je potrebno. Kada budemo vidjeli da ovlaštenja nisu potrebna i kada domaći političari počnu donositi odluke u rokovima koji su potrebni i u skladu s evropskim standardima, onda niko neće držati bespotrebno ni visokog predstavnika ni njegova ovlaštenja", rekao je Lajčak.
On je još istakao da nije sporna budućnost Republike Srpske.
"RS je ustavna činjenica ove zemlje! I tačka! Ne vidim razlog zašto se oko ove teme toliko špekulira. Ova zemlja ima dva entiteta, jedan se zove RS, i to niko ne može da promijeni. Ove jeftine demagogije - "ne damo Srpsku", s jedne, i "ukinut ćemo Srpsku", s druge strane, nisu izvodljive. Svi mogu mirno da spavaju. To je polazna činjenica. Ovaj ustav garantira status quo. Tu nema nazad, ali nema ni naprijed.", stav je visokog predstavnika.
Što se tiče procesa rješavanja konačnog statusa Kosova, on je rekao da mu njegova pozicija ne dozvoljava da iznosi svoje lično mišljenje vezano za Kosovo i da komentira stavove bilo koje članice EU, pa i svoje zemlje.
"Razmišljam o BiH i meni je ključno da BiH napreduje. Neću dozvoliti da se vještački pravi veza između Kosova i BiH", zaključio je Lajčak.


Uvodi se 40 novih prometnih znakova

Sljedećih mjeseci na prometnicama diljem BiH naći će se četrdesetak novih znakova, a neki od njih već su postavljeni. O novim prometnim znakovima novi vozači učit će u autoškolama, dok će za “stare vozače” Asocijacija auto-moto klubova u BiH organizirati razne akcije edukativnog karaktera. U skladu sa novim Pravilnikom o prometnim znakovima i signalizaciji na cestama u BiH, vozače će upozoravati na opasnost, izvješćivati ili naređivati hiljade novih znakova.
Prometne slikovnice
– Jedna od novina je i ta da se gubi žuta boja na znakovima, a umjesto žute sada je bijela. Žuta će se koristiti samo na znakovima privremenog karaktera kao što su radovi na cesti, kaže Reuf Boračić, stručni suradnik u JP Direkcije cesta FBiH. Podsjeća da su novi znakovi rađeni po modelu prometnih znakova u Hrvatskoj i Njemačkoj. Koliko će stajati postavljanje suvremenih prometnih znakova još se ne zna, jer će se oni na ceste postavljati odabirno. Zanimljivo je da će pojedini znakovi biti svojevrsne “prometne slikovnice”, kao što je znak “zona smirenog prometa”, koji označava mjesto u naselju u kojem se ulazi u područje gdje se vozila ne smiju kretati brzinom većom od brzine hoda pješaka, zbog dopuštenog kretanja pješaka i dječje igre.
Školska patrola
– To znači da se na tim mjestima vozila neće moći kretati brže od 5 do 8 kilometara na sat – potvrđuje i Ivan Šimunović, stručni suradnik u Asocijaciji auto-moto klubova u BiH. Inače, samo neki od novih znakova su i “dopušteno obilaženje”, “izbočina na cesti”, “zona s ograničenom brzinom kretanja”, “školska patrola”, “teren za kampiranje u vozilima”... Novosti za vozače donosi i Zakon o osnovama sigurnosti prometa na cestama u BiH, s oštrijim kaznenim odredbama za vozače prekršitelje. Neke od zanimljivosti su da je vozačima na 30-ak kilometara autoceste dopušteno voziti najvećom brzinom od 130 km/h, vozači bicikla i motocikla moraju obvezno koristiti zaštitnu kacigu, dok biciklom ne smije upravljati dijete mlađe od 12 godina.


Notari i dalje imaju previsoke cijene za građane BiH

Ovjera kopije ili prijepisa stranice nekog dokumenta kod notara plaća se 1,5 eura. Cijene bilježničkih usluga u BiH još su vrlo visoke unatoč nedavnom pojeftinjenju. Prošli mjesec cijene njihovih usluga smanjene su za oko 30 posto u odnosu na prve mjesece rada. Nakon brojnih prosvjeda Ministarstvo pravde Federacije BiH vrijednost tarifnog boda za bilježničke usluge snizilo je sa 0,4 na 0,25 eurocenti. Ipak, građani i odvjetnici smatraju da je preskupo.
Ovjera kopije ili prijepisa stranice nekog dokumenta plaća se 1,5 eura, što je ujedno i najjeftinija usluga koju građani mogu dobiti kod notara. Većina drugih usluga znatno je skuplja. Odgovarajuća obrada punomoći plaća se od 13 do 38 eura, a obrada ugovora o otkupu stanova na kojima postoji stanarsko pravo od 50 do 150 eura. Tolika je i cijena obrade oporuke. Koji će se iznos platiti prvenstveno ovisi o vrijednosti nekretnina navedenih u samoj oporuci. Najniža cijena za obradu osnivačkih dokumenata gospodarskih društava, odnosno poduzeća je 150 eura. Promijenjene su i tarife kupoprodajnih ugovora koji, ovisno o vrijednosti nekretnine, mogu biti od 30 eura pa do nekoliko tisuća eura. Te cijene ne uključuju PDV. Unatoč svemu i dalje je upitno koliko će se dugo primjenjivati novi cjenik. Prema odluci resornog ministarstva, riječ je o privremenoj tarifi. Nova, trajna tarifa bit će definirana nakon svih potrebnih analiza, možda već iduće godine.


Potres u Grčkoj

Potres od 6,5 strepeni po Richteru, pogodio je danas (6. januara 2008) oko 7:15h po lokalnom vremenu područje grčkog poluostrva Peloponeza sa epicentrom u blizini gradića Leonidion. Seizmološki institut u Ateni je objavio da se potres osjetio u svim dijelovima Grčke. Po prvim podacima nema povrijeđenih niti poginulih. Hipocentar potresa se nalazio na dubini od oko 70 km.


Uhapšen Momir Savić osumnjičen za ratne zločine na području Višegrada

Sarajevo - Po nalogu tužioca Odjela za ratne zločine Tužilaštva Bosne i Hercegovine, pripadnici Državne agencije za istrage i zaštitu (SIPA) jutros su uhapsili Momira Savića osumnjičenog za krivično djelo zločin protiv čovječnosti. Savić je pod istragom Tužilaštva Bosne i Hercegovine, a osumnjičen je da je počinio krivično djelo zločin protiv čovječnosti nad žrtvama bošnjačke nacionalnosti na području Višegrada 1992. godine. Osumnjičeni će tokom dana biti predan nadležnom tužiocu Tužilaštva Bosne i Hercegovine, koji će ga u zakonskom roku saslušati i nakon toga odlučiti da li će Sudu Bosne i Hercegovine uputiti prijedlog za određivanje pritvora.


Lajčák u Beogradu

Visoki predstavnik međunarodne zajednice u Bosni i Hercegovini Miroslav Lajčak boravi u Beogradu gdje sa srpskim zvaničnicima razgovara o aktuelnoj situaciji u regionu i političkom razvoju u BiH poslije nedavnog parafiranja Sporazuma o stabilizaciji i pridruživanju Evropskoj uniji.
Lajčak se sinoć po dolasku u Beograd sastao s predsjednikom Srbije Borisom Tadićem, potvrđeno je Tanjugu u pres-službi predsjednika Srbije. Za danas je predviđen razgovor s ministrom vanjskih poslova Vukom Jeremićem. Prema ranijim najavama, visoki predstavnik će srpske zvaničnike obavijestiti o političkoj situaciji u BiH i upoznati ih s nedavno parafiranim Sporazumom o stabilizaciji i pridruživanju BiH sa EU, uključujući reforme koje BIH treba da provede u narednih šest mjeseci.
Visoki predstavnik EU Miroslav Lajčak je u četvrtak u u Ljubljani u razgovoru sa zvaničnicima Slovenije rekao da je proces integracije u EU najbolji način da se osigura trajni napredak i stabilnost u Bosni i Hercegovini. U razgovorima s ministrom vanjskih poslova Slovenije Dimitrijom Rupelom, koji će 1. januara 2008. godine preuzeti šestomjesečno predsjedavanje Vijećem Evropske unije, Lajčak je naglasio pozitivni zamah koji je stvoren parafiranjem Sporazuma o stabilizaciji i pridruživanju između EU i BiH 4. decembra.
“Treba iskoristiti ovu dobru atmosferu kompromisa kako bi se zemlja približila Evropskoj uniji. Podrška EU evropskoj integraciji Bosne i Hercegovine će dati rezultate samo ukoliko nije apstraktne prirode. Parafiranje SSP-a prošle sedmice pokazalo je da je Evropska unija spremna da nagradi napredak”, rekao je Lajčak, navedeno je u saopćenju OHR-a od četvrtka.
Visoki predstavnik je također obavijestio budućeg slovenskog predsjedavajućeg EU o rezultatima nedavnih sastanaka lidera vladajućih stranaka u BiH, koji su se obavezali da će izraditi novi državni zakon o policiji do 15. februara 2008. godine te nastaviti diskusije o ustavnoj reformi krajem januara. Rupel je izrazio punu podršku svoje zemlje Lajčakovim aktivnostima na unapređenju reformi u BiH, a posebno njegovom doprinosu u postizanju sporazuma o reformi policije. Potvrdio je da će odnosi sa zapadnim Balkanom biti ključni prioritet tokom slovenskog predsjedavanja EU-om. Slovenija će težiti jačanju Programa iz Soluna koji obavezuje EU da svim zemljama zapadnog Balkana pruži evropsku perspektivu, rekao je ministar. Rupel je izrazio svoje nade da će BiH ispuniti sve uvjete za potpisivanje SSP-a sa EU u toku slovenskog predsjedavanja u prvoj polovini 2008. godine. “Bosna i Hercegovina je zemlja koja je na mnogo načina povezana sa Slovenijom tako da period našeg predsjedavanja želimo iskoristiti za njenu promociju i napredak”, rekao je.
"Opredijeljenost Slovenije je da BiH, kao i ostale zemlje zapadnog Balkana, dobije priliku da postane kandidat za članstvo u Evropskoj uniji što je prije moguće.", izjevio je Rupel.


Osam vojnika ubijeno u Tajlandu

U južnoj tajlandskoj provinciji Narathiwat u ponedjeljak ujutro poginulo je osam vojnika prilikom napada pobunjenika. Policija izvještava da je oko 20 pobunjenika podmetnulo eksploziv pod kolonu vojnih vozila oko 9:40h po lokalnom vremenu, te su preživjele vojnike ubili. Jednom poginulom vojniku otkinuta je glava.
U nedjelju su također prilikom jedne zasjede pobunjenika u susjednoj provinciji Yala povrijeđena dva vojnika. Organizacija za prava čovjeka Human Rights Watch je objavila da je sukob na jugu Tajlanda, gdje živi uglavnom muslimansko stanovništvo, sve brutalniji i da stradaju uglavnom civili.


Snažan zemljotres uzdrmao Indoneziju

Snažan zemljotres od 7,6 stepeni po Richterovoj skali desio se u blizini zapadne indonezijske pokrajine Aceh, saopćio je Američki geološki institut.
Zemljotres, na dubini od 35 km, imao je epicentar 319 km od obale Sumatre, i desio se u 15:08 sati u srijedu po lokalnom vremenu.
Epicentar je bio blizu epicentra zemljotresa koji je u 2004. izazvao azijski cunami i ubio je 130.000 ljudi.
Indonezija se nalazi u jednoj od najtrusnijih regija na svijetu.


Američka mornarica uništila špijunski satelit

Ratna mornarica SAD je u utorak po lokalnom vremenu uništila jedan špijunski satelit koji se oteo kontroli. Unutar satelita se nalazilo otrovno gorivo, a koje je prijetilo da se izlije u slučaju pada satelita na Zemlju. Kako je izjavio glasnogovornik Pentagona, umjetni satelit je uništen već iz prvog pokušaja, uz pomoć rakete ispaljene s jednog ratnog broda iz područja sjevernog Pacifika u blizini Havaja.
Međutim nije potpuno sigurno da li je spektakularna akcija ostvarila glavni cilj: uništenje spremnika visokootrovnog goriva hidracina. Ova akcija je ima velikog odjeka u Rusiji i Kini koje su je oštro kritizirali, smatrajući je potezom ponovne utrke u naoružanju i militarizacije u Zemljinoj orbiti.


Zemljotres u njemačkoj pokrajini Saarland

Zemljotres jačine 4,0 stepena Merkalijeve skale je u subotu pogodio dijelove njemačke pokrajine Saarland. U gradiću Saarwellingen je teško oštećena lokalna crkva, a mnogobrojni objekti su pretrpili značajna oštećenja. Neki dijelovi grada su ostali bez napajanja električnom energijom. Nema dojava o stradalima.
U ovoj regiji desilo se već 30-tak slabijih zemljotresa od početka godine, međutim ovo je jedan od najsnažnijih dosada. Kao posljedicu ovih zemljotresa navodi se slijeganje tla usljed intenzivne podzemne eksploatacije uglja.
Njemačka vlada je naložila svaku daljnju ekploataciju uglja iz ovog područja te najavila otpuštanje oko 3600 rudara.


IBM konstruira novi superkompjuter

IBM je objavio početak novog projekta zvanog ''Kittyhawk'', koji predviđa konstruiranje novog superkompjutera koji bi imao mogućnosti ''hostinga'' cijelog Interneta na jednoj jedinoj platformi kao jedinstvenu aplikaciju. Trenutno, Internet je kolekcija međusobno povezanih kompjuterskih mreža.
Kako je IBM objavio, planovi su već u toku. ''Kittyhawk'' bi bio baziran na već ranije konstruisanom superkompjuteru zvanom ''Blue Gene'' (Plavi gen). Teoretski, Kittyhawk bi imao 16.384 rakova, sa 67,1 milion jezgri i 32 petabajta memorije.


Zemljotres pogodio Englesku

Zemljotres jačine 5,3 je oko 01:56 sati po srednjoevropskom vremenu u noći sa 26. na 27. februar pogodio Englesku. Epicentar se nalazio u blizini ušća rijeke Humber u Sjevernom moru oko 200 kilometara sjeverno od Londona. Kako prenose SkyNews i BBC, osjetio se od Newcastle-a do Londona.
Prema prvim podacima oštećene su mnogobrojne zgrade, a izvještava se i o lakše povrijeđenima. Ovo je najjači zemljotres koji je pogodio Englesku u posljednjih 25 godina. Posljednji zemljotres slične jakosti je pogodio poluostrvo Wales davne 1984.


Elektroenergetski sistem Floride u kolapsu

U regionu Miami-a u američkoj saveznoj državi Florida je 4,4 miliona ljudi ostalo bez napajanja električnom energijom. Nestanak se desio 26. februara u 13:00 sati po lokalnom vremenu, a uzrok je bio kvar na nuklearnoj centrali „Turkey Point Nuclear Generating Station“ u gradu Homestead, Florida. Zbog požara koji se javio u prenosnoj mreži, daljnjih osam elektrana je isključeno iz sistema.
Istog dana kvar je otklonjen te je sistem ponovo uspostavljen u 17:00 sati. Vlasti iz Washingtona su objavile, nakon istrage, da nema indicija o mogućem terorističkom napadu.


Kosovo proglasilo nezavisnost

Skupština Kosova proglasila je danas na vanrednoj sjednici nezavisnost Kosova, nakon čega je potpisana Deklaracija o nezavisnosti koja sadrži osnovne principe iz preambule prijedloga novog ustava Kosova - obavezu ostvarivanja plana međunarodnog posrednika Martija Ahtisarija i poziv Misiji EU-a da dođe na Kosovo, kao i zahtjev da NATO ostane na teritoriji Kosova.
Nijedan novi pokušaj nastavka pregovora i postizanja sporazuma nije bio uspješan. 10. decembra prošle godina istekao je i posljednji rok za dogovor. Kosovski Albanci odlučili su se za nezavisnost usprkos protivljenju Beograda.
1 Slike


Medvedev izabran za novog predsjednika Rusije

Dmitrij Medvedev je pobijedio na predsjedničkim izborima u Rusiji, održanim u nedjelju 2. marta 2008. Ovaj 42-godišnjak je osvojio 70,21% od ukupnog broja glasova. Na izbore je izašlo 69,65% građana sa pravom glasa. Očekuje se da će Medvedev preuzeti mjesto predsjednika od Putina 7. maja ove godine.
Na drugom mjestu, prema podacima ruske centralne izborne komisije, nalazi se Genadij Žuganov sa 17,77% glasova, dok je treći Vladimir Žirinovski sa 9,37% glasova te Andrej Bogdanov sa 1,29% glasova.
U svojim obraćanjima putem medija, Medvedev je istaknuo da će nastaviti politički kurs sadašnje ruske vlade. Zvanično, Medvedev je na izborima nastupao kao nezavisni kandidat, mada je bio podržan od vodećih političkih partija.


Kratke vijesti

Arhiv kratkih vijesti
2 0 0 6
''januar'', ''februar'', ''mart'', ''april''''maj'', ''juni'', ''juli'', ''august''''septembar'', oktobar, novembar, decembar
2 0 0 7
januar, februar, mart, april
maj, juni, juli, august
septembar, oktobar, novembar, decembar
2 0 0 8
januar, februar, mart, april
maj, juni, juli, august
septembar, oktobar, novembar, decembar

Kratke vijesti


Guverner države New York podnio ostavku

Zbog seks afere u koju je bio umješan, guverner savezne države New York Eliot Spitzer je objavio svoju ostavku. Kako je izjavio na press konferenciji, nije mogao dopustiti da njegove privatne greške utječu na njegov rad i karijeru. Kao prvi čovjek savezne države New York, dosada se pokazivao kao ''čistunac'' i ''šerif na Wall Streetu''. Primjećen je kao mušterija ekskluzivnih noćnih seks-klubova. Navodno je dovodio prostitutke iz New Yorka u Washington, te im za njihove ''usluge'' platio ukupno nekoliko desetina hiljada dolara.


Potapa se Grand Canyon

Federalna vlada Sjedinjenih Američkih Država planira u srijedu 5. marta 2008 da ispuste milione litara vode u Grand Canyon, u eksperimentalnom projektu restauracije sedimentnog sloja riječnog korita te vraćanja ekosistema u prirodno stanje.
Voda je ispuštena iz dva otvora na kontroverznoj brani Glen Canyon koja blokira rijeku Colorado i od nje pravi akumulaciono jezero Powell. Količine vode koje se ispuštaju su oko 300.000 galona u sekundi (oko 1.135.623 litara), dovoljno da se popuni cijeli Empire State Building za 20 minuta, kaže sekretar vanjskih poslova Dirk Kempthorne.
Nakon što je brana izgrađena 1963, sezonske poplave koje su taložile sediment po koritu rijeke su prestale. Ovaj sloj sedimenta je bio neophodan da se obnavljaju pješčane naslage i plaže, koje su služile za habitat raznolikoj flori i fauni. Kao rezultat nedostatka sedimenata dvije riblje vrste su potpuno nestale, dok drugim dvijema prijeti izumiranje. Iako se predviđa da će se ovim eksperimentom postići rast nivoa vode za samo par stopa, naučnici se nadaju da će to biti dovoljno za restauraciju pješčanih nanosa nizvodno od brane.


Otkriće organskih tvari izvan Sunčevog sistema

Prva organska molekula koja je ikad otkrivena izvan Sunčevog sistema je molekula gasa metana. Otkrivena je na planeti koja je označena kao HD 189733b, objavila je u srijedu 19. marta 2008 NASA u Pasadeni, Kalifornija. Otkriće je napravljeno uz pomoć teleskopa ''Hubble''. Planeta HD 189733b slična je našem Jupiteru, a okreće se oko zvijezde u sazviježđu ''Lisica'', udaljene od Zemlje ''samo'' 63 svjetlosne godine.
Planeta HD 189733b je 169. planeta koja je otkrivena izvan Sunčevog sistema, a otkrivena je u oktobru 2005.


Space Shuttle Endeavour uspješno završio misiju

Space Shuttle Endeavour se uspješno spustio na pistu broj 15 Kennedy Space centra na Floridi u 00:39 po GMT (2:39h po srednjoevropskom vremenu) 27. marta 2008 godine, čime je završena misija STS-123 tokom koje su instalisana dva nova modula na Međunarodnu svemirsku stanicu ISS. Misija je trajala 15 dana, 18 sati, 10 minuta i 54 sekunde, a Endeavour je prevalio 6.758.000 milja (oko 10.875.946,8 kilometara)
Posadu space shuttle-a sačinjavali su astronauti: Dominic Gorie, Gregory H. Johnson, Robert L. Behnken, Michael Foreman, Richard M. Linnehan, Takao Doi i Léopold Eyharts. Zbog lošeg vremena iznad Floride, spuštanje je uslijedilo sa 90-minutnim kašnjenjem. Ovo je 21. misija Endeavour-a i 122. misija programa Space Shuttle. Slijedeća Shuttle misija će biti STS-124, koju će obaviti Discovery, a planirana je početkom aprila 2008. Slijedeća misija Endeavour-a, STS-126, je planirana za oktobar 2008.


Zemljotres na zapadu Kine

U zapadnoj kineskoj provinciji Xinjiang kasno naveče po srednjoevropskom vremenu 20. marta 2008 godine osjetio se snažan zemljotres. Po podacima američke agencije za geološka posmatranja (United States Geological Survey - USGS) magnituda zemljotresa je iznosila 7,2. Ovaj region je nedavno pogodilo sniježno nevrijeme tako da je dosta neprohodan.
Hipocentar zemljotresa je bio 228 kilometara jugozapadno od grada Hotan i 485 kilometara sjeveroistočno od Islamabada, na dubini od oko 23 kilometra. Nakon prvog zemljotresa, osjetilo se još nekoliko manjih udara magnitude od oko 5,5.
Kineska televizija CCTV je prikazala srušene kuće, a po zvaničnim podacima nema poginulih. Provincija je dosta slabo naseljena. Njenih 2,3 miliona stanovnika su većinom muslimani. Posljednji jači zemljotres u ovom regionu se desio 2003 godine, kada je poginulo 268 osoba. Zemljotres od 20. marta je najjači ikad zabilježeni zemljotres u ovom dijelu Kine.


U lančanom sudaru u Austriji 30 povrijeđenih

U strašnom lančanom sudaru na autoputu A1 u Austriji poginula je jedna žena a najmanje 30 do 37 osoba je lakše povrijeđeno, kada se zbog teških vremenskih uslova sudarilo preko 60 vozila. Nesreća se desila između Beča i Salzburga, a smatra se da je do nesreće došlo zbog poledice.
Mnogi povrijeđeni su morali biti oslobođeni iz zgnječenih automobila tek nakon intervencije vatrogasaca koji su morali upotrijebiti halat za rezanje. Spašavanje je dodatno otežao snijeg koji je padao, a morali su biti angažovani i helikopteri. Žena koja je podlegla povredama je bila Španjolka, koja je živjela u Švicarskoj.
U cijeloj Austriji su zabilježene brojne saobraćajne nesreće, prouzrokovane snježnim nevremenom koje je pogodilo srednju Evropu. U susjednoj Švicarskoj snijeg je napadao gotovo 70 cm, a mjestimično su izmjereni nanosi i do 4 metra.


Zemljotres jačine 6,2 na Sumatri

U nedjelju ujutro (oko 12:30h po lokalnom vremenu) indonezijsku pokrajinu Aceh je uzdrmao snažan zemljotres magnitude 6,2 po Rihterovoj skali. Epicentar zemljotresa je bio oko 113 kilometara zapadno od obale Aceha, 30 km ispod morskog dna. Dva sata kasnije, zemlja se ponovo zatresla, nešto slabijeg intenziteta od oko 5,1 stepen Rihterove skale. Za sad nema izvještaja o poginulim ili materijalnoj šteti.
Posljednji jači zemljotres u regionu se desio 20. februara kada je izmjereno 7,5 po Rihteru. Tada su poginule 3 osobe a 25 ih je povrijeđeno. Cijelo čovječanstvo se još uvijek živo sjeća katastrofalnog zemljotresa iz decembra 2004. koji je prouzrokovao ogromni cunami i gubitak oko 177.000 ljudskih života, od kojih je većina iz pokrajine Aceh.


FIFA odbacila tehnologiju

Odbor međunarodne nogometne asocijacije (IFAB), tijelo koje odlučuje o pravilima i zakona ove popularne igre, odlučilo je na posljednoj sjednici da se do daljnjeg obustavljaju svi eksperimenti o uvođenju visokih tehnologija u pravila igre, te prvi put u historiji donesena su pravila o tačno utvrđenim dimenzijama nogometnog terena.
Generalni sekretar FIFA-e Jerome Valcke je izjavio: "Odlučili smo da privremeno ''zamrznemo'' sva nagađanja o uvođenju tehnologije za nadgledanje gol-linije. Radije, uvest ćemo dodatna dva pomoćna suca." Predsjednik FIFA-e Sepp Blatter je rekao da želi očuvati univerzalni duh igre: "Imamo 260 miliona ljudi direktno uključenih u ovu igru...samo ako održimo jednostavna pravila igre...moramo živjeti s greškama, nogomet mora zadržati ljudsko lice"
"Da li želimo da tehnički uređaji donose odluke. To smo zaključili nakon tri godine testova i probi. Mišljenja sam da sve treba zaustaviti do daljnjeg." objašnjava Blatter.
1 Veličine terena
Još jedna važna odluka donesena je na istom zasjedanju. Odlučeno je da se fiksiraju veličine terena za međunarodna takmičenja u muškoj konkurenciji na 105 x 68 metara. Do sada, pravilo je bilo da se veličine terena kreću od 100 do 110 metara dužine i 64 do 75 metara širine. Do ove odluke je došlo na prijedlog nogometne asocijacije Velsa uz objašnjenje da su domaći timovi mogli imati određene prednosti, te neznatno mijenjati veličinu terena u zavisnosti od protivnika.


Oteta dva radnika UN-a u Somaliji

Dva humanitarna radnika koji su bili stacionirani u Somaliji u sklopu misije UN-a, su kindapovani na jugu Somalije u utorak. Glasnogovornici UN-a su objavili da su dva radnika, Britanac i Kenijanac, oteta od strane naoružanih osoba dok su istraživali područje oko lokalne rijeke. Otmica se desila na putu prema gradu Bu'aale, u južnoj provinici Jubba.
Očevici su izvjestili da je grupa od šest naoružanih osoba iz zasjede napala konvoj u kojem su se nalazili radnici, te ih odveli u nepoznatom pravcu. Neki očevici tvrde da je u razmjeni vatre između napadača i pratnje konvoja, ranjen jedan od otetih radnika, ali se sa sigurnošću ne može znati težina njegovih povreda.
Somalijska vlada je objavila da traga za otmičarima, te da pokušava stupiti u kontakt s njima. Niko nije preuzeo odgovornost za napad, niti je tražena otkupnina za taoce.


Ajkula ubila dječaka

Šesnaestogodišnji dječak je podlegao povredama nakon što ga je napala ajkula. Napad se desio na obali Novog Južnog Velsa (''New South Wales''), Australija što je prva žrtva nakon dvije godine. U međuvremenu desili su se brojni napadi ajkula, srećom bez žrtava.
Prijatelj poginulog dječaka je izjavio da se u prvi mah činili da se njegov prijatelj šali, dok je pozivao u pomoć. Situacija mu je postala jasna, tek kada je vidio dječakovu nogu. Kako tvrde stručnjaci iz Nacionalne agencije za okeanografsku i atmosfersku administraciju (''National Oceanic and Atmospheric Administration'' (NOAA)), nije uobičajeno da ajkule napadaju ljude. U tim slučajevima one obično greškom zamijene ljude za svoj normalni plijen, poput riba i morskih sisara, kornjača i drugih životinja, te kada napadnu ljude, poslije prvog ugriza obično prestanu. Sličnu taktiku primjenjuju i kod nekih većih životinja.


Nemiri na Tibetu

U glavnom gradu Tibeta, Lhasa, došlo je do protesta budističkih svećenika i studenata u proteklih nekoliko dana. Po nepovrđenim podacima tibetske vlade u egzilu, u sukobima između demonstranata i kineskih snaga sigurnosti poginulo je oko 100 osoba. Zvanična kineska novinska agencija HsinHua navodi brojku od 10 poginuli, između ostalih dva radnika lokalnog hotela i dva vlasnika prodavnica, koji su, kako je navedeno, napadnuti u naletu demonstranata. Dalje, HsinHua navodi da su sve žrtve civili, koji su stradali u podmetnutim požarima.
Na 160 mjesta u gradu Lhasa podmetnuti su požari, od čega 40 većih. Po podacima tibetanske vlade koja se nalazi u sjevernoj Indiji u egzilu, do sada je ubijeno najmanje 30 osoba. Ova brojka je potvrđena, dok se nezvanično barata s brojem od 100 poginulih. Radio Slobodna Azija (''Radio Free Asia'') navodi da je grad Lhasa nakon izbijanja demonstracija praktički izoliran od vanjskog svijeta te da je kineska vlada tamo uputila brojne vojne i policijske snage. RFA se poziva na izvore u Tibetu, po kojima su kineski vojnici pucali na demonstrante u blizini budističkog hrama zvanog ''Jokhang''. Međutim, ovi navodi nisu potvrđeni iz nezavisnih izvora. Navodi se da su zapaljene kineske prodavnice te roba iz njih opljačkana i zapaljena. Slične podatke navodi i kineska agencija HsinHua.
Protesti su otpočeli 10. marta, na 49. godišnjicu tibetanskog ustanka protiv kineske vlasti na Tibetu 10. marta 1959. Taj ustanak je kineska vojska krvavo ugušila. Od tada je i vrhovni tibetanski poglavar Dajal Lama u egzilu.


Protesti u Londonu tokom prolaska Olimpijskog plamena

Oko 25 protestanata je uhapšeno, tokom prolaska Olimpijskog plamena kroz London 6. aprila 2008 godine, na ruti dugoj 31 milju. Povorka je startala na poznatom Wembley stadionu gdje su protestanti započeli proteste, noseći transparente i zastave. Situacija je postala dramatična kada je nekoliko protestanata pokušalo ugasti plamen i oteti ga iz ruke Konnie Huqa, TV spikera koji je u tom trenutku nosio baklju.
Pravovremenom intervencijom policije i snaga obezbjeđenja, ti pokušaji su spriječeni. Baklja je nastavila svoj put kroz London, okružena s više od 20 specijalaca koji su je obezbjeđivali. Cijelim tokom parade, nastavili su se verbalni protesti grupa za ljudska prava, koji su izvikivali parole u vezi situacije na Tibetu. Povorka je završila svoj pohod kroz London u O2 Areni, nakon što ju je kroz glavni grad Ujedinjenog Kraljevstva nosilo oko 80 atletičara, umjetnika i poznatih osoba, uključujući i petorostrukog osvajača olimpijskog zlata sir Steve Redgravea


Petnaestogodišnjakinju u Slovačkoj silovali policajci

Protiv petorice slovačkih policajaca je pokrenuta istraga zbog seksualnog iskorištavanja maloljetnice. Kako prenose austrijski mediji, djevojčicu su silovali petorica policajaca u službenom automobilu, navodno u zamjenu za "oprost" sitnih krađa i prijestupa koje je djevojičica počinila. Kako je ona izjavila, plašila se da o njenim krađama ne saznaju roditelji. Navodi se da je ona često viđana u pijanom stanju, te da je noću po ulicama pravila buku.
Sličan slučaj se nedavno desio i u glavnom slovačkom gradu Bratislavi, kada je jedna žena silovana u policijskoj stanici.


Osam mrtvih pri padu transportnog aviona u Moldaviji

Transportni avion tipa Antonov An-32 se srušio u petak naveče 11. aprila 2008, nedaleko glavnog grada Moldavije. Pri padu su poginuli svih 8 članova posade: četiri Ukrajinca i četiri Moldavca. Do subote poslije podne, identificirano je sedam poginulih.
Kako prenosi ruska novinska agencija Itar-Tass, avion se trebao prinudno spustiti zbog problema s motorom, te se uputio nazad na aerodrom odakle je i krenuo. Neposredno prije spuštanja, avion je udario u ogradu na rubu aerodroma i zapalio se. Vatrogasci su brzo ugasili požar, ali prekasno za posadu. Avion je bio na putu za Sudan, a prevozio je robu.


Venecuela zabranila prikazivanje "Simpsonovih"

Prikazivanje animirane TV serije Simpsonovi je prekinuto u Venecueli, nakon što su regulatorni organi odlučili da je ''neadekvatna'' za djecu. Kako navode izvori, medijska kuća Televen koja je u Venecueli prikazivala ovu seriju, njome ''izazivala mnoge da krše zakonske i društvene norme''.
Umjesto Simpsonovih, prikazivat će se američka dramska serija Baywatch: Hawaii, koja je prestala s prikazivanjem u SAD-u 2001, a bavi se životima spasilaca na plažama pokraj Los Angelesa.
Po podacima CIA, Venecuela ima 111 televizijskih kanala, od kojih je 45 ripiterskih. Na web stranici medijske kuće Televen se navodi, da će uzbro prekinuti emitovanje Simpsonovih, koji su ''slavna porodica'' koja je ''osvojila mnoge nagrade''.


11 policajaca ubijeno u napadu Talibana

Jedanaest policajaca je poginulo u napadu u regionu Arghandab, u Afganistanu, kada je nekoliko talibanskih pobunjenika napalo grupu policajaca. Nakon napada, koji se odigrao u nedjelju naveče, po lokalnom vremenu, napadači su oteli oružje poginulih, i pobjegli.
Šef policije u tom području je potvrdio pogibiju policajaca, kako prenosi AFP. U svom izvještaju o napadu agencija BBC je dodala da su policajci u Afganistanu lakša meta od pripadnika snaga NATO-a, jer su mnogo slabije naoružani i obučeni.


Pobjeda Berlusconija na izborima

''Pravo je pobijedilo''. Ovim riječima je propratio svoj izborni poraz kandidat Demokratske partije i bivši gradonačelnik Rima Walter Veltroni, te time priznao pobjedu desničarski orjentisanog Silvia Berlusconija. Berlusconi je sa svojom koalicijom „Narod slobode“ (ODL) osvojio 164 od 315 mjesta u Senatu, donjem domu italijanskog Parlamenta. Također i u gornjem domu (Predstavnički dom), njegova partija vodi sa 9 posto više od demokrata.
Novi izbori za parlament su bili neophodni, pošto se u januaru 2008 raspala umjereno lijeva koalicija ranijeg premijera Romana Prodija.


U Kongu 70 mrtvih pri padu putničkog aviona

Pri polijetanju putničkog aviona iz grada Goma na istoku Demokratske Republike Kongo, u utorak 15. aprila 2008 oko 14:30 po srednjoevropskom vremenu, poginulo je preko 70 osoba. Zvanični podaci o poginulima još nisu objavljeni. Nesreća se desila kada se avion Douglas DC-9 lokalne aviokompanije Hewa Bora sa 79 putnika i šest članova posade, srušio u predrađe Birere. Razlozi pada su još uvijek nepoznati.
Pri spašavanju preživjelih uključili su se i pripadnici Misije UN-a MONUC. Smatra se da ima mnogo povrijeđenih ispod mnogobrojnih srušenih kuća na mjestu pada aviona. Očevici tvrde da je avion probio zaštitnu ogradu aerodroma i eksplodirao pri padu. Jedan od očevidaca, koji je i bivši pilot, je izjavio da je primijetio da je pri polijetanju aviona došlo do pucanja guma, nakon čega je avion počeo da se nekontrolisano kreće po pisti. Aviokompanija nezvanično za tragediju okrivljuje tzv. ''aquaplaning'' pošto je za vrijeme polijetanja padala snažna kiša. Špekuliše se i o otkazivanju jednog od motora.
Dosad je potvrđena pogibija 38 osoba dok je 113 povrijeđeno, od čega su mnogi stanovnici predgrađa Birere.


Pronađeno najstarije drvo na svijetu

U Švedskoj je objavljeno otkriće novog svjetskog rekorda: Najstarije poznato živo biće na Zemlji je jedno drvo. Radi se o vrsti smrče, čija je starost izračunata uz pomoć 14C-metode (metoda poluvremena raspada radioaktivnog izotopa ugljika 14), a iznosi oko 9.550 godina. Ovo je objavio Univerzitet Umeå iz Švedske.
Do sad se smatralo da se najstarija drveća nalaze u Kaliforniji, a bili su to primjerci kalifornijskih borova sa Bijelih planina (White Mountains), čija je starost procijenjena na oko 4000-5000 godina.


Austrijanac držao kćerku u podrumu 24 godine

Nevjerovatan slučaj dugogodišnjeg zatočeništva je ponovo otkriven u Austriji. Nakon Natasche Kampusch, čiji je slučaj u augustu 2006 uzburkao javnost, austrijska policija je u nedjelju iz podruma porodične kuće oslobodila jednu 42-godišnjakinju, koja je od svoje 18. godine bila zatvorena i silovana od strane svog oca.
U zatočeništvu, žena je rodila sedmoro djece, od kojih je jedno umrlo. Troje djece od 19, 18 i 5 godina je bilo zatvoreno zajedno s njom. Njen 73-godišnji otac, koji je počinio incest, je uhapšen u St. Pöltenu, a protiv njega je pokrenuta istraga.


Hillary Clinton pobijedila u Pennsylvaniji

Hillary Clinton, jedna od dva preostala kandidata za nominaciju ispred Demokratske stranke na predsjedničkim izborima u SAD u novembru 2008, je pobijedila na preliminarnim izborima u savezoj državi Pennsylvaniji.
Nakon 99,51% prebrojanih glasova, Clinton je osvojila 1.238.232 glasova ili 54,6% dok je njen protukandidat Obama dobio 1.030.703 glasova (45.4%). U skladu s tim, predviđa se da će Clinton imati 84 delegata iz ove savezne države dok će Obama imati 74. Pored toga, iz Pennsylvanije se biraju i 29 takozvanih ''superdelegata''.
I pored pobjede, Clinton i dalje zaostaje za Obamom, mada ni jedno ni drugo nemaju potrebnu većinu delegata za osvajanje nominacije. Slijedeći izbori će se održati u saveznoj državi Indiana 6. maja 2008.


Vlada u Zimbabveu naredila ponovno prebrojavanje glasova

Vrhovni sud Zimbabvea je u petak 18. aprila 2008 odlučio da se izvrši ponovno prebrojavanje glasova u 23 od 210 izborna okruga nakon održanih parlamentarnih i predsjedničkih izbora 23. marta 2008 godine. Zahtjev opozicione stranke ''Pokret za demokratske promjene'' (eng. Movement for Democratic Change (MDC)) je odbijen, a oni su zahijevala da se ne provodi ponovno prebrojavanje glasova te da se proglasi njihova izborna pobjeda.
Konačni rezultati predsjedničkih izbora još uvijek nisu poznati. Do danas je jedino poznato da je opoziciona stranka MDC osvojila 12 mandata više od vladajuće stranke predsjednika Roberta Mugabea ZANU-PF, te tako čini većinu u državnom parlamentu.
Opozicija optužuje vladu da ponovnim prebrojavanjem glasova nastoji poništiti njihovu izbornu pobjedu, te tako ostaviti na vlasti aktuelnog predsjednika Mugabea. Bivši generalni sekretar UN-a Kofi Annan je pozvao obje strane na pregovore, smatrajući trenutnu situaciju veoma teškom i opasnom za mir u zemlji.


U sudaru dva voza u Kini poginulo preko 70 osoba

Dva voza su se sudarila u kineskoj pokrajini Shandong u ponedjeljak ujutro u 4:41h po lokalnom vremenu. Poginulo je najmanje 70 osoba a povrijeđeno preko 400, uključujući i dvojicu francuskih državljana. Još uvijek nema tačnih podataka koliko se osoba nalazilo u vozovima u trenutku nesreće.
Nesreća se desila u gradu Zibo, kada je jedan voz na putu Peking-Qingdao iskočio iz šina i frontalno udario u voz koji se kretao iz suprotnog smijera, na put prema Xuzhou. Očevici tvrde da su se vozovi kretali punom brzinom.
Tačni uzroci nesreće se još uvijek ispituju, a preliminarni rezultati spominju da su šine bile potrgane. Ova pruga je izgrađena davne 1897 godine. Smatra se da je ovo najteža željeznička nesreća u Kini od 1997 godine.


Pitanje zatvaranja aerodroma Tempelhof odlučeno referendumom

Jučer, 27. aprila 2008 godine, prvi put u historiji Berlina, putem referenduma je odlučeno o zatvaranju aerodroma Tempelhof. Građani Berlina na referendumu nisu podržali inicijativu o odlaganju zatvaranja aerodroma. Čak i da su građani odlučili suprotno, njihova odluka bi bila samo vid ''preporuke'' gradskom vijeću.
Nakon prebrojavanja glasova, objavljeni su rezultati, prema kojima je 21,7% glasača glasalo za zadržavanje aerodroma. Neophodno je bilo najmanje 25% glasova da bi se aerodrom zadržao.
Gradske vlasti na čelu sa gradonačelnikom Klaus Wowereitom (SPD), i pored protivljenja opozicije, planiraju zatvoriti Tempelhof u oktobru 2008 godine, nakon čega bi se otvorio novi aerodrom u Brandenburgu.


Manchester United u finalu Lige prvaka

U uzvratnoj utakmici polufinala Lige prvaka, odigrane sinoć 29. aprila 2008 u Manchesteru, između domaćeg Manchester Uniteda i španske Barcelone, golom Paula Scholesa u 14. minuti, Manchester se plasirao u finale ovog takmičenja.
U finalu koje će se održati u Moskvi, 21. maja 2008 sastat će se sa pobjednikom iz današnjeg (30. april 2008) meča između Liverpoola i Chelsea. Bit će to prvo finale Lige prvaka u kojem će biti dva engleska kluba i treće u kojem će biti dva kluba iz iste zemlje, nakon 2000 i 2003.
1 Također pogledajte
*Chelsea drugi finalista Lige prvaka


Chelsea drugi finalista Lige prvaka

FC Chelsea je, pobjedom nad Liverpoolom nakon produžetaka došla do finala ovogodišnje Lige prvaka koje će se održati u Moskvi. Konačni rezultat je bio 3:2, što je nakon neriješenog rezultata od 1:1 iz prve utakmice bilo dovoljno za prolaz Chelsea u finale.
Prvi gol na utakmici postigao je Didier Drogba, koji je nakon udarca Balacka i odbijene lopte savladao golmana Liverpoola Reinu. Izjednačio je u 64. minuti utakmice. U produžetku prvo je Lampard iz penala doveo Chelsea-u u vodstvo, dok je Drogba u drugom produžetku povećao vodstvo na 3:1. Tri minuta kasnije Liverpool je preko Babbela smanjio na konačnih 3:2.
Chelsea će ovo biti prvo finale Lige prvaka u njenoj historiji, te prvo finale ''englesko'' (sa oba engleska kluba) finale u historiji ovog takmičenja.


Cijena nafte ponovo na rekordnom nivou

U četvrtak 22. maja 2008 cijena barela nafte na američkom tržištu ponovo je dostigla rekordni nivo od 135 američkih dolara. Kako prenosi BBC News, ovo povećanje cijena nafte na američkom tržištu uzrokovano je smanjenjem ponude.
Istog dana, cijena nafte na tržištu je pala za gotovo 2%, ali se i dalje kreće iznad 130 dolara za barel. Postoje neka nagađanja, kako prenosi Associated Press da bi se do kraja godine cijena nafte mogla vratiti na nivo od oko 100 dolara. Ovo je osma sedmica zaredom u kojoj je cijena nafte neprekidno rasla. Mnoge aviokompanije, poput Air France-KLM najavile su povećanje cijena svojih usluga. Zajedno sa cijenom nafte u SAD rastu cijene prehrambenih namirnica, kao i cijena transportnih usluga.


Uhapšen vođa Al-Kaide u Iraku

Iračko ministarstvo odbrane je objavilo u četvrtak 8. maja 2008 da je uhapšen vođa Al-Kaide u Iraku, Ebu Ejub al-Masri. Kako se navodi, Al-Masri je uhapšen u Mosulu, gradu na sjeveru zemlje. Snage SAD-a nisu zvanično potvrdile niti komentirale ovu vijest, a vijest je objavljena na iračkoj državnoj televiziji.
Glasnogovornik iračkog ministarstva odbrane Muhamed al-Askari je dao izjavu agenciji Associated Press putem telefona u kojoj se navodi da je iračka vojska uhvatila Abu Hamzu al-Muhadžira (jedno od imena Al-Masrija), vođu Al-Kaide u Iraku.
Al-Masri, inače rođen u Egiptu, preuzeo je kontrolu nad operacijama Al-Kaide u Iraku nakon što je bivši vođa ove organizacije al-Zarkavi ubijen 7. juna 2006 u bombardovanju sjeveroistočno od Bagdada.


Raste broj žrtava nakon ciklona u Mijanmaru

Vlada Mjanmara je putem radija objavila da se do sada 22.464 osobe vode kao poginule ili nestale nakon prolaska ciklona ''Nargis'' koji je pogodio ovu zemlju 2. i 3. maja 2008. godine.
Spacioci koji su uspjeli doći do najteže pogođenih područja, izvještavaju o ogromnoj šteti koju je prouzrokovala oluja. Samo u gradu Bogalay, u distriktu Pyapon, strahuje se da je poginulo gotovo 10.000 ljudi. Stotine hiljada ljudi je ostalo bez kuća a još najmanje 3.000 su teže i lakše povrijeđeni.
U pogođenom području voda je zagađena, a nedostaje i hrane. Do nekih mjesta je moguće doći samo uz pomoć helikoptera ili čamca. Ujedinjeni narodi su počeli sa dostavom pomoći a uključile su se i brojne humanitarne organizacije.


FC Bayern München postao njemački prvak po 21. put

FC Bayern München je tri kola prije kraja sezone njemačke Bundeslige 2007/08 po 21. put postao prvak. Nakon utakmice sa Wolfsburgom i nerješenih 0:0 Bayern tri kola prije kraja ima nedostižnih 10 bodova prednosti ispred drugoplasiranog Werdera iz Bremena.
Pored titule prvaka Njemačke, ove sezone Bayern je i osvajač kupa Njemačke, te je tako po sedmi put u historiji osvajač oba trofeja.


48. Međunarodni dječji festival Šibenik - 2008

48. Međunarodni dječji festival u Šibeniku 2008
Od 21. juna do 5. jula 2008, Šibenik će biti 48. put domaćin Međunarodnoga dječjeg festivala, a za 14 festivalskih dana bit će izvedena 120 različita dramska, muzička, lutkarska, folklorna i plesna programa


Predstavljen električni automobil holandske firme Duracar

U Briselu, Belgija, sredinom maja 2008 je predstavljen novi električni automobil holandske firme "Duracar" na 17. forumu "čiste" tehnologije - Cleantech.
Radi se o dostavnom vozilu, oznake QUICC, koje je opremljeno sa paketom litijum-ionskih baterija. Maksimalna brzina će mu iznositi 120 km/h, a radijus kretanja oko 150 kilometara.
Očekuje se da će biti pušten na tržište 4. oktobra 2008. godine na međunarodnom sajmu automobila ''Mondial De L'Automobile'' 2008 u Parizu. Holandska firma Duracar je kompanija iza koje stoji energetski koncern ''Econcern''.


Jak zemljotres pogodio kinesku pokrajinu Sečuan

Kinesku pokrajinu Sečuan uzdrmao je snažan zemljotres u 14h28'04'' po lokalnom vremenu (08h28'04'' po MEST). Zemljotres je imao magnitudu od 7,8 po podacima Državnog seizmografskog biroa Kine. Podrhtavanje se osjetilo čak do Pekinga i Šangaja, te u glavnom gradu Vijetnama. Najbliži veći grad epicentru je bio Chengdu.
Preliminarni izvještaji pokazuju da je u gotovo isto vrijeme registrovan i zemljotres u Pekingu, mnogo manjeg intenziteta. Nakon prvog udara, u rasponu od dva sata registrovano je još 5 manjih zemljotresa u rasponu od 4 do 6 stepeni. Kineski mediji još nisu objavili podatke o žrtvama niti o šteti, mada se špekulira o ogromnom broju poginulih. Strahuje se da bi ovako snažan zemljotres mogao izazvati brojne žrtve te ogromnu materijalnu štetu.


Pri padu helikoptera EUFORa poginula 4 vojnika

Helikopter međunarodnih mirovnih snaga Europske unije EUFOR srušio se oko 12 sati u srednjoj Bosni, dvadesetak kilometara od Travnika, na području općine Kotor Varoš.
Pad se dogodio na strmom i šumom obraslom području koje je zbog toga neprohodno, a pritom je pognulo četvoro ljudi - dva putnika i dva člana posade, izjavio je komandant EUFOR-a general major Villalain, koji je porodicama poginulih izrazio sućut.
Policija Zeničko-dobojskog kantona obaviještena je o padu helikoptera, ali im na samo mjesto nesreće nije dopušten pristup.
U međuvremenu je otkriveno kako je helikopter zrakoplovstva Kraljevine Španije, dok su dvoje prevoženih putnika Nijemci.


Tri ubistva u Bihaću

Tri osobe su poginule, a jedna je teško ranjena u pucnjavi koja se dogodila juče, 3. juna 2008 u Bihaću, objavili su bosanskohercegovački mediji.
Kako prenose mediji, Šero Hadžić iz Bihaća je u ulici dobrih Bošnjana ubio turskog državljanina Unaja Fedaia, vlasnika pekara Mulayim, a u kasnim se poslijepodnevnim satima biciklom dovezao u dvorište porodične kuće 50-godišnjeg Kasima Šabića u kojeg je također pucao vatrenim oružjem za koje se pretpostavlja da je ručne izrade. Nakon toga pucao je i u njegovog 24-godišnjeg sina Elvisa, koji je od dobivenih povredan dan poslije preminuo u bolnici.
Hadžić je svoj krvavi pohod nastavio u prigradskom naselju Pokoj, gdje je pucao u Elvedina Okugića, kojem je nanio teške tjelesne ozljede, nakon čega ga je policija napokon uhapsila. Elvedin Okugić također je zadobio teške tjelesne ozljede, a Kasim Šabić je u međuvremenu u bolnici podlegao povredama.
Načelnik Policijske uprave Bihać Fuad Poprženović rekao je da uzroci masakra, kao ni motivi napadača još nisu poznati, ali vjerojatno se radi o međusobnim dugovanjima.


Avionska tragedija u Madridu: 153 poginula putnika

U avionskoj nesreći koja se dogodila 20. augusta 2008 godine u blizini madridskog aerodroma Barajas poginula su 153 putnika i člana posade, dok je 19 putnika teško povrijeđeno. Avion MD82 španske aviokompanije Spanair je poletio prema ostrvu Gran Canaria, prevozeći turiste, među kojima je bilo mnogo djece, međutim nedugo nakon polijetanja pao je na samom kraju piste i zapalio se. Kako prenose novinske agencije, spasilačke službe su uspjele izvući 26 osoba iz aviona, a vatrogasci su gotovo dva sata gasili vatru, prije nego što su uspjeli ući u potpuno izgorijeli avion.
Policijski zvaničnici su izjavili da su tijela unesrećenih bila gotovo potpuno ugljenisana, te da će im trebati mnogo vremena da identificiraju žrtve. O uzrocima nesreće se još uvijek špekulira, mada neki očevici tvrde da su vidjeli vatru iz jednog od motora prilikom uzlijetanja aviona.


Energetsko piće Red Bull povećava rizik od infarkta

Samo jedna popijena limenka energetskog napitka "Red Bull" može povećati rizik od infarkta, otkrili su australijski stručnjaci. Napitak je bogat kofeinom što čini krv ljepljivom, što je preduslov za kardivaskularne probleme poput srčanog udara, tvrde oni.
"Jedan sat nakon što se popije Red Bull krvožilni sistem više nije normalan, na način na koji to očekujemo kod bolesnika s kardiovaskularnim problemima", izjavio je Scott Willoughby, vodeći istraživač pri Kardiovaskularnom istraživačkom centru Kraljevske bolnice u Adelaideu.
Willoughby i njegov tim su vršili testove krvožilnog sistema 30 mladih odraslih ljudi prije i poslije konzumiranja jedne konzerve napitka od 250 ml bez šećera.
Rezultati su pokazali nakon konzumiranja napitka da "normalni ljudi razviju simptome obično povezane s kardiovaskularnim bolestima", tvrdi australijski naučnik.
Red Bull je zabranjen u Norveškoj, Urugvaju i Danskoj zbog zdravstvenog rizika, ali je istovremeno prošle godine prodano oko 3,5 milijarde konzervi u 143 zemlje. Jedna konzerva sadrži 80 mg kofeina što je količina koja se nalazi u standardnoj šolji kahve.


OPEC smanjuje proizvodnju nafte za 2,2 miliona barela dnevno

- Organizacija zemalja izvoznica nafte (OPEC) je nakon sjednice ministara za energetiku zemalja OPECa održanoj u alžirskom gradu Oran, drastično smanjila dnevnu proizvodnju nafte za 2,2 miliona barela. To je najveće smanjenje proizvodnje nafte u historiji OPECa.
Cijena nafte na svjetskom tržištu pala je sa rekordnih 140 američkih dolara po barela iz jula 2008 na ispod 40$ koliko košta danas. Od zadnje sjednice u septembru OPEC je smanjio proizvodnju nafte za oko 4,2 miliona barela dnevno iz straha od daljnjeg pada cijena nafte i svjetske recesije. Nakon ovog novog smanjenja proizvodnje, trenutno se članice OPECa proizvode 24,845 milijardi barela dnevno. Najveće smanjenje proizvodnje pretrpiće Saudijska Arabija od oko 1,2 miliona barela. Čak i Rusija, koja nije članica OPECa najavila je smanjenje svoje proizvodnje nafte za oko 600 hiljada barela. Stručnjaci smatraju da je trenutna cijena nafte daleko ispod ''realne'' cijene koja bi po prognozama i trenutnim potrebama trebala iznositi oko 75$.


Barack Obama položio predsjedničku zakletvu

Barack Obama je u utorak 20. januara 2009 godine postao prvi crni predsjednik Sjedinjenih Američkih Država. Obama je zakletvu položio na stepenicima Kapitola, tačno u podne po lokalnom vremenu. Za predsjednikom Vrhovnog suda Johnom G. Robertsom novi predsjednik SAD ponovio je tekst zakletve:
Ja, Barack Hussein Obama, svečano se zaklinjem da ću vjerno ispunjavati dužnost predsjednika Sjedinjenih Američkih Država i da ću, u okviru svojih mogućnosti, čuvati, štititi i braniti ustav SAD-a. 30px 30px
Procjenjuje se da ceremoniju na video ekranima na ulicama i u parkovima Vašingtona prati oko dva miliona ljudi, uz do sada nezapamćene mjere obezbjeđenja. Obama se poslije zakletve obratio građanima SAD.
Nakon inauguracije, Obami su čestitali državnici iz cijelog svijeta.


Kuvajtski telekom poslovao sa dobitkom u 2008

Kuvajtski nacionalni telekom operater je objavio u četvrtak 12. februara 2009 financijski izvještaj za 2008 godinu. U izvještaju se navodi da je njegov profit za 2008 porastao za 2,1%, unatoč snažnom padu profita u četvrtom kvartalu 2008 godine.
Neto dobit kompanije, rečeno je, iznosila 82,4 miliona kuvajtskih dinara (284 miliona dolara), u usporedbi s 80,7 miliona dinara (278 miliona dolara) u 2007 godini.
Međutim, dobit u četvrtom kvartalu smanjena je za 33,3%, od 21,3 miliona dinara (73,5 miliona dolara) u 2007 na 14,2 miliona dinara (49 miliona dolara) u 2008.
Prema izvještaju druga je po veličini telekomunikacijska kompanija u Kuvajtu, te da je njena imovina porasla za 19,5% i dostigala vrijednost od 3,1 milijarde dolara krajem 2008 godine, u usporedbi s 2,6 milijardi dolara u odnosu na godinu ranije.
Katar Telecom posjeduje većinu dionica kompanije koja posluje u četiri zemlje, kuvajtska vlada također posjeduje 25% dionica.


20 godina od pada Berlinskog zida

Danas se navršava 20 godina od pada Berlinskog zida, kojim je konačno srušena i tzv. Željezna ograda. Ona je nakon Drugog svjetskog rata razdvajala evropski kontinent na njegov istočni i zapadni dio.


Snažan zemljotres pogodio Haiti

U noći između 12. i 13. januara 2010. godine, snažan zemljotres je pogodio Haiti, ostrvo u Karipskom moru, u blizini Kube. Kako prenose svjetski mediji, strahuje se da je zemljotres odnio na hiljade života, međutim još nema nikakvih podataka. Epicentar se nalazio u blizini glavnog grada Port-au-Prince. Magnituda zemljotresa se procjenjuje na 7,0 stepeni po Rihteru.
Predstavnik Haitija u Sjedinjenim Američkim Državama je izjavio da se šteta može mjeriti milijardama dolara. Američka Vlada i Predsjednik Obama su najavili hitnu pomoć Haitiju. Smatra se da je ovo najsnažniji zemljotres koji je pogodio karipska ostrva u posljednjih 200 godina. Kako javlja BBC, trenutno se u gradu Port-au-Prince mogu vidjeti brojni beskućnici, a spasilačke ekipe kruže po gradu u potrazi za preživjelim i povrijeđenim građanima.


Pri prevrtanju čamca na Uni utopile se četiri osobe

Oko 19 sati u subotu lađa na kojoj se nalazilo troje odraslih osoba i četvero djece prevrnula se na rijeci Uni u bihaćkom naselju Pokoj, objavio je MUP Unsko-sanskog kantona.
Prema informacijama kojima raspolaže MUP, smrtno je stradao jedan muškarac te njegove troje maloljetne djece.
"Troje djece je prebačeno u bihaćku bolnicu. Njihovo stanje je bilo vrlo teško i doktori su se borili za njihove živote, ali ih nisu uspjeli spasiti. Djeca su stara od četiri do devet godina".
Preostale dvije odrasle osobe i jedno dijete spašeni su iz rijeke Une.
U spašavanju nastradalih učestvovali su pripadnici Jedinice za podršku MUP-a USK, a na mjesto događaja stigli su i pripadnici ronilačkog tima MUP-a.


Suđenje Josefu Fritzlu u austrijskom gradu St. Pöltenu

U austrijskom gradiću Sankt Pölten u ponedjeljak 16. marta 2009 godine počelo je suđenje 74-godišnjem Josefu Fritzlu koji je optužen za ubistvo, držanje u ropstvu, protivzakonito oduzimanje slobode, silovanje i incest svoje kćerke Elisabeth, s kojom je stekao sedmoro djece. U toku 24 godine, koliko ju je držao u podrumu porodične kuće, Elisabeth je zatrudnila osam puta, a jedno dijete je umrlo par dana nakon poroda.
Suđenje Fritzlu bi trebalo trajati pet dana, a presuda se očekuje oko 20. marta. Po austrijskom zakonu Fritzlu prijeti kazna doživotnog zatvora.
1 Također pogledajte
*Austrijanac držao kćerku u podrumu 24 godine


Četvoro poginulih u padu helikoptera na Antartiku

Australijske vlasti saopćile su da je poginulo četvero putnika francuskog helikoptera, koji se srušio u 26. oktobra 2010. godine na Antarktiku.
Australijski i američki avioni su pokušali doći do mjesta gdje je helikopter pao, ali je zbog otežane vidljivosti helikopter australijskih naučnika tek je sinoć uspio uočiti mjesto pada.
Helikopter je pao na oko 100 kilometara od naučno-istraživačke stanice Dumont D'Urville na Antarktiku, a na licu mjesta pronađena su četiri tijela koja su prebačena u Australiju.


Miss svijeta za 2010. godinu je Amerikanka Alexandra Mills

U dvorani pozorišta Crown u kineskom gradu Sanya na ostrvu Hainan održan je 60. izbor Miss svijeta. Miss svijeta za 2010. godinu je predstavnica Sjedinjenih Američkih Država, Alexandria Mills. Predstavnica Bosne i Hercegovine, Snežana Prorok, nije prošla među 25 najljepših.
Za prvu pratilju izabrana je Miss Bocvane Adriana Vasini, a za drugu Miss Venecuele Emma Wareus.
Alexandria Mills ima 18 godina, završila je srednju školu i želi postati učiteljica. Navodi da voli putovanja, fotografiju, svira francuski rog. Izbor za miss je počeo uz svjetske plesove i šarene kostime, bubnjeve i kretanje kukovima. Zatim su predstavljeni članovi žirija, a posebnim aplauzom pozdravljena je Denise Perrier, Miss svijeta za 1953. godinu.


Unuk osnivača Toyote danas će se lično izviniti pred američkim Kongresom

Predsjednik Toyote, unuk osnivača te kompanije, Akio Toyoda će se danas lično izviniti članovima američkog Kongresa u Washingtonu, ali je tekst njegovog izvinjenja unaprijed dostavljen medijima.
U njemu prvi čovjek Toyote kaže da je ubrzani razvoj kompanije možda doprinijeo propustima u oblasti sigurnosti vozila. Očekuje se da će gospodin Toyoda pred američkim Kongeresom danas naglasiti i reforme koje će japanskom proizvodjaču automobila pomoći da u buduće bolje odgovori na sigurnosne probleme u vozilima.
Jučer je direktor Toyote u Sjedinjenim Državama, James Lentz priznao da je kompanija pravila greške u istraživanju tvrdnji o nenadanom, nekontrolisanom ubrzavanju Toyotinih vozila. Problem je, kako je izvješteno, uzrokovao nekoliko smrtonosnih nesreća, a negodovanja zbog načina na koji je Toyota odgovrila na te žalbe, dovela su konačno do toga da je kompanija opozvala preko 10 miliona vozila na pregled i moguću prepravku.
Lentz je pred Komitetom američkog kongresa za energiju i trgovinu izjavio da Toyota nije ispunila visoke standarde koje su njeni kupci očekivali.
Pred članovima kongresnog komiteta svjedočila je i Rhonda Smith iz američke savezne države Tennessee, koja je opisala kako je njen Lexus, model 2006., kojeg također proizvodi Toyota, naglo ubrzao na 160 kilometara na sat i da se tom brzinom kretalo nekih desetak kilometara, a da ona pri tome nije ništa mogla poduzeti da smanji brzinu. Njen muž je rekao da su ih u Toyotinom servisu nazvali lažovima kada su opisali problem na njihovom automobilu.


Dva nova komunikaciona satelita u orbiti

Sa 39. zaredom uspješnim letom noseće rakete tipa Ariane 5 su 28. oktobra 2010. godine u orbitu oko Zemlje poslana dva komunikacijska satelita. Bilo je to četvrto uspješno lansiranje jedne Ariane ove godine, tako da je evropska noseća raketa u toku 2010. godine u orbitu ponijela osam velikih satelita. Ovo je više od bilo kojeg dosadašnjeg projekta, izjavio je šef Arianespace-a.
Sa dva komercijalna komunikacijska satelita poletjela je evropska noseća raketa Ariane 5ECA 28. oktobra 2010. godine u 23:51 sati po CET sa lansirne rampe u Kourou (Francuska Gvajana). Ovim je potvrđena pouzdanost ove rakete, izjavili su zvaničnici.


U Jemenu uhapšena osumnjičena za slanje paket-bombi

Policija u Jemenu je jučer uhapsila jednu studenticu iz glavnog grada Sana'a osumnjičenu za slanje paket-bombi. Kako javlja Reuters, njen advokat je izjavio da nema indicija njene pripadnosti bilo kojoj političkoj ili religioznoj skupini. On osporava da je ona jedna od organizatora.


Paket-bombe: SAD pretpostavljaju saudijskog ekstremistu kao organizatora

Pri potrazi za organizatorima slanja paket bombi, istrage američkih državnih službi se koncentrišu na jednog od najvećih saudijskih ekstremista. Ibrahim Hassan al-Aziri je glavni osumnjičeni. Postoje indicije da je Aziri bio organizator i dva druga planirana bombaška napada.
*


U samoubilačkom napadu u gradu Balad Ruz, Irak ubijeno 25 osoba

Bombaš samoubica se raznio u jednom kafiću u iračkoj pokrajini Diyala, pri tom je stradalo 25 osoba, što je najsmrtonosniji napad u više od mjesec dana.
U gradu Balad Ruz u kojem se desio napad, smatra se da pobunjenici iskorištavaju politički zastoj za početak nove runde krvoprolića i dalje potkopavaju vjeru u vladu.
Pucnjava, bombaški napadi i atentati na službenike se nastavljaju posljednjih nekoliko mjeseci, iako je nasilje relativno smanjeno od najgoreg nivoa za vrijeme rata, kada je više od 2.000 Iračana ubijano svaki mjesec.
Bombaš je detonirao pojas eksploziva, saopćila je policija, u kafiću u vrijeme najveće gužve. Svjedoci kažu plamen dosegao do neba kada su spasioci pokušali izvući preživjele na sigurno. "To se ne može zamisliti", rekao je kapetan Muhammad al-Rubai, policijski službenik u pokrajini Diyala.
Četrdeset i sedam osoba je ranjeno, mnogi veoma ozbiljno, a službenici su izjavili da među žrtvama ima i jedan član lokalnog upravnog vijeća. Ni jedna grupa nije odmah preuzela odgovornost, iako je jedan politički analitičar u tom području, Jihad al-Bakri, rekao da je bombaški napad sličan napadu koji je bio povezan s El-Kaidom.


Rusija i Vijetnam skopile sporazum o izgradnji nuklearne centrale

Rusija i Vijetnam potpisali su sporazum vrijedan 5,6 milijardi dolara za izgradnju nuklearne centrale u Vijetnamu, prve u ovoj jugoistočnoj azijskoj zemlji u sklopu napora jačanja veza između dvije zemlje.
Zvaničnik pri ruskoj državnoj nuklearnoj kompaniji "Rosatom" rekao je da će izgradnja nuklearne centrale sa dva reaktora koštati više od četiri milijarde eura.
Šef "Rosatoma" Sergej Kirjenko nije potvrdio koliko će izgradnja koštati.
Vijetnam želi da izgradi osam nuklearnih postrojenja u narednih 20 godina. Vlada Vijetnama želi četiri reaktora sa ukupnim kapacitetom od 4.000 MWh, kao i da najmanje jedan bude operativan od 2020. godine.
Kirjenko je izjavio da je taj vremenski okvir "potpuno realan".


Imenovani pomoćnici Evropske službe za vanjsku politiku

Visoka predstavnica Evropske unije za vanjsku politiku i sigurnost Catherine Ashton objavila je 28. oktobra 2010. godine da je imenovala Helgu Schmid iz Njemačke i Macieja Popowskog iz Poljske na mjesta pomoćnika glavnih sekretara u novom evropskom diplomatskom tijelu.
Helga Schmid je bila politička savjetnica Klausa Kinkela i Joschke Fischera, dvojice njemačkih ministara vanjskih poslova, prije nego što je ušla u Fischerov kabinet i vodila ga od 2003. do 2005. godine.
Nakon toga je u Briselu pet godina bila bliska saradnica Javiera Solane.
Popowski je kao poljski diplomat učestvovao u pregovorima o ulasku svoje zemlje u EU, a zatim je bio na dužnosti u stalnom predstavništvu svoje zemlje pri EU. Nakon toga je ušao u Evropsku komisiju (2008-2009.) i bio na čelu glavne uprave za razvoj. Od 2009. godine je bio šef kabineta predsjednika Evropskog parlamenta Jerzyja Buzeka.
Oboje će biti pod hijerarhijskom odgovornošću Francuza Pierra Vimonta, glavnog izvršnog sekretara službe, kojeg je imenovala Catherine Ashton.


Kompanije sa SASE u Dow Jones FEAS porodici indeksa

Dow Jones Indexes, vodeći svjetski ponuđač indeksa, objavio je uključenje kompanija iz Bosne i Hercegovine u porodicu Dow Jones FEAS indeksa. Ovim potezom, ukupan broj država koje su uključene u ovu seriju indeksa porastao je sa 10 na 11 država. Dow Jones FEAS indeksi mjere performans kompanija uključenih u indekse u zemljama euroazijske regije. Sastoje se iz jednog mješovitog (''composite'') indeksa - "Dow Jones FEAS Composite" i dva regionalna sub-indeksa - "DJ FEAS Middle East/Caucasus Index " i "DJ FEAS South East Europe Index". Kompanije sa Sarajevske berze bit će zastupljene u Composite i South East Europe indeksima, zajedno sa kompanijama sa berzi u Beogradu, Zagrebu, Skoplju, Sofiji i Istanbulu. Indeksi iz porodice Dow Jones FEAS su dizajnirani da pokrivaju 95% ''free-float'' (slobodno raspoložive) tržišne kapitalizacije (tržišne vrijednosti) svakog tržišta. Obračun i objava vrijednosti indeksa vrši se u eurima i američkim dolarima, a kao ponder se koristi slobodno raspoloživa tržišna kapitalizacija. Spisak kompanija koje ulaze u sastav indeksa bit će objavljen naknadno. Uključenje kompanija sa Sarajevske berze predstavlja dodatno povećanje vidljivosti kompanija iz Bosne i Hercegovine na međunarodnom investicijskom horizontu, te daje signal da BiH ima kvalitetne kompanije koje mogu da privuku međunarodne investitore na bosanskohercegovačko tržište.


Hrvatska i Slovenija okreću se arbitraži

U potezu koji je međunarodna zajednica pozdravila, hrvatska premijerka Jadranka Kosor i njen slovenski kolega Borut Pahor potpisali su u srijedu (4. novembar) u Štokholmu sporazum za koji se očekuje da će se njime okončati spor oko pomorske granice između dviju zemalja. Tu odluku pozdravili su EU, Evropska komisija i Sjedinjene Države.
Prema tom sporazumu, to pitanje, koje predstavlja kamen spoticanja u bilateralnim odnosima Zagreba i Ljubljane još od nezavisnosti tih dviju zemalja 1991. godine, ići će na međunarodnu arbitražu -- a odluka će biti obavezujuća.
Spor se intenzivirao prošle godine, kad je Slovenija svoj status članice EU iskoristila za blokiranje pregovora Hrvatske o pristupanju EU. Sad se Hrvatska nada da će pregovore završiti do kraja godine i postati članica EU 2011.
"Danas ne samo da smo okrenuli stranicu, otvorili smo cijelu novu knjigu," izjavila je Kosorova. "Sad se nadam da ćemo dobiti i podršku naših parlamenata i da se današnjim sporazumom može dati nova nada našim susjedima u Jugoistočnoj Evropi."
Pahor je izjavio da je međusobno poštovanje između njega i Kosorove otvorilo put za to potpisivanje. Sporazum je potpisao i švedski premijer Fredrik Reinfeldt, jer njegova zemlja po principu rotacije predsjedava EU.
Hrvatski parlament odobrio je taj sporazum u ponedjeljak, podvukavši da se njime ne prejudicira ishod međunarodne arbitraže.
Suverenim zemljama je presudno da znaju tačno gdje je granica, izjavio je Pahor. "To nije bilo moguće znati proteklih 18 godina, ali sad smo na putu da uspijemo."
"Mi smo u situaciji da će i politika i obje zemlje imati zajedničkog interesa i povesti nas ka stabilnosti, ili će se usmjeriti i pronaći jedino razlike u stavovima dvaju zemalja. To bi nas dovelo u sukob i u [ne]stabilnu situaciju," izjavila je Pahorova.
Za sad, izgleda da put vodi ka stabilnosti. Međutim, građanstvo s obje strane granice strahuje da ovo nije situacija u kojoj "svi pobjeđuju": na primjer, 87% Slovenaca pribojava se da je taj sporazum u prilog interesima Hrvatske.
Evropski povjerenik za proširenje Olli Rehn čestitao je svim stranama na postizanju "historijskog sporazuma". "To je najevropskiji način za mirno rješavanje sporova," izjavio je Rehn. "Podstičem obje zemlje da obave ratifikaciju bez nepotrebnog odlaganja, i nadam se da će Hrvatska načiniti zadnji korak u pregovorima sa [EU], koji stižu u završnu fazu."


U Hondurasu ubijeno 14 hobi nogometaša

U Hondurasu su vjerovatno maskirani pripadnici narkomanskih kartela, ubili 14 hobi nogometaša. Deset nogometaša je umrlo još na igralištu, dok su četiri preminula na putu u bolnicu. Prema informacijama lokalnih medija, ovo se dogodilo u gradu San Pedro Sula, drugom po veličini gradu u Hondurasu, udaljenom 165 km od glavnog grada Tegucigalpa. Honduras statistički vodi po broju ubistava ove godine.


Teroristički napad u Istanbulu

U turskoj metropoli Istanbul, je danas izvršen teroristički napad bombom. Napad se dogodio na Taksim trgu u evropskom dijelu grada. Kako javlja CNN, samoubilački napad je izvršila jedna žena. Pri tome su povrijeđena devetorica policajaca i šest civila.
Prema najnovijim podacima, broj povrijeđenih se popeo na 32.

Evropa


Mijanmar dobio novu zastavu

Mijanmar je predstavio svoju novu zastavu po prvi put prošle sedmice. Po navodima na zvaničnoj web stranici vlade u Mijanmaru, događaj se održao u prostorijama Državnog vijeća za mir i razvoj, a prisustvovao je i premijer Mijanmara U Thein Sein.
Zelena boja na zastavi zvanično predstavlja mir, žuta solidarnost a crvena tišinu i hrabrost. Mijanmar također ima i novo ime: sada je zvanično poznat kao Savezna republika Mijanmar. Do sada je ime bilo Savez Mijanmara.


Hurikan Tomas se približava Haitiju

Od kolere i zemljotresa napaćenoj otočnoj državi Haiti, prijeti sljedeća katastrofa. Kako javlja APA, tropska oluja Tomas se preko Barbadosa i Santa Lucije približava ostrvu Hispaniola čiji zapadni dio čini ova država. Sa pregledom štete se računa tek u poslijepodnevnim satima. Metereolozi smatraju da bi se ova oluja na putu prema Haitiju mogla pojačati.


U dva teretna aviona iz Jemena otkriven ekploziv

U dva teretna aviona koji su poletjeli iz Jemena prema Sjedinjenim Američkim Državama, sigurnosni službenici su otkrili pakete koji su sadržavali eksploziv. Na aerodromu u Dubaiju hemikalija pentaeritritol tetranitrat (PETN) je bio sakriven u računarskom štampaču. U paketu su se nalazile i kartice za mobilni telefon te upaljač za eksploziv. Potparol policije u Dubaiju je objavio da su u štampaču pronašli "zatvoreno strujno kolo, povezano sa karticom za mobilni telefon". Način proizvodnje ove eksplozivne sprave je sličan onom kakav je poznat u terorističkim napadima koji su povezani sa El-Kaidom. Slični paketi su nađeni na aerodromu u blizini Birminghama u Engleskoj.
U međuvremenu, britanska ministrica unutrašnjih poslova Theresa May je potvrdila pronalazak sličnog paketa na aerodromu u Birminghamu, koji je sadržavao funkcionalnu eksplozivnu spravu.
1 Također pogledajte
*U Jemenu uhapšena osumnjičena za slanje paket-bombi
*Paket-bombe: SAD pretpostavljaju saudijskog ekstremistu kao organizatora


Najavljen štrajk francuskih avioprevoznika za 4. novembar 2010.

Šest sindikata francuske kompanije Air France pozvalo je sve radnike nacionalnog avioprijevoznika da se 4. novembra 2010. godine pridruže štrajku u znak protesta protiv zakona o reformi penzijskog sistema.
Štrajk radnika kompanije Air France održat će se dva dana prije generalnog štrajka koji su za 6. novembar 2010. godine najavili francuski sindikati protiv planova predsjednika Nicolasa Sarkozyja da starosnu granicu za odlazak u penziju sa 60 pomjeri na 62 godine.
Sindikati pokušavaju održati pritisak na vladu nakon konačnog usvajanja prijedloga zakona o penzijskoj reformi u oba doma francuskog parlamenta.
Međutim, štrajk radnika željeznice slabi, a u uličnim protestima koju su održani širom zemlje učestvovalo je znatno manje ljudi nego ranije.


Gusari u Somaliji ponovo oteli brod

Pred jemenskim ostrvom Sokotra su gusari, prema informacijama iz EU krugova, ponovo oteli transportni brod. Brod MV Polar koji je plovio pod jemenskom zastavom, je otet sa 24 člana posade. Prema izvorima, posada se sastojala od rumunskih i grčkih moreplovaca. Ostrvo Sokotra pripada Jemenu ali se nalazi u blizini sjevernoistočne obale Somalije.


Evropska komisija o stanju u BiH: Većina ocjena ... "ograničen napredak"

Šef Delegacije Evropske komisije u BiH Dimitris Kurkulas smatra da danas objavljeni izjveštaj o napretku BiH u procesu pridruživanja EU nije pozitivan za ovu zemlju. On je, inače, danas novinarima u Sarajevu predstavio izvještaj Evropske komisije o napretku BiH za period od oktobra 2008. do septembra ove godine u kojem se navodi da je u zemlji postignut mali napredak.
"Ako pročitate izvještaj, stranu po stranu i poglavlje po poglavlje, vidjećete da u većini oblasti Evropska komisija kreće sa procjenom da je učinjen ograničen napredak, ili da uopšte nema napretka" - ukazao je gospodin Kurkulas i istakao da procjena "ograničeni napredak" nije ohrabrujuća za zemlju da ispuni sve velike obaveza na putu ka članstvu u EU.
Kad je riječ o političkim kriterijima šef Delegacije Evropske komisije u BiH je naglasio da je u izvještaju navedeno da su ispunjeni određeni uvjeti i ciljevi potrebni za tranziciju OHR ka Uredu specijalnog prestavnika EU, te da je Ustav BiH izmijenjen u dijelu koji se odnosi na Brčko Distrikt. Zadovoljavajućom je ocijenjena suradnja sa Haškim Tribunalom i procesuiranje ratnih zločina pred Sudom BiH. U izvještaju je spomenuto i da je usvojena Strategija akcionog plana za borbu protiv korupcije i Zakon o borbi protiv korupcije na nivou BiH.
U izvještaju Evropske komisije bosanskohercegovačke vlasti se ohrabruju da nastave sa aktivnostima koje se odnose na ustavne promjene, poboljšanje funkcioniranja vlasti na državnom nivou, kako izvršne tako i sudske, te da se ubrzaju pripreme za popis stanovništva 2012. godine.
Također je potrebno pospješiti sprečavanje političkih uplitanja prilikom različitih imenovanja.Naveden je nedostatak kompatibilnosti ustavnog sistema BiH i Evropske konvencije o ljudskim pravima, potreba prekidanja prakse „ dvije škole pod jednim krovom" i usvajanje Strategije za povratak izbjeglih i raseljenih.
Kad je riječ o ekonomskim kriterijumima, u izvještaju je navedeno da je finansijska i monetarna stabilnost očuvana u BiH, te da je Centralna banka adekvatno reagirala na ograničavanju posljedica međunarodne ekonomske krize. No, ukazano je da je potrebno poboljšati kvalitet i održivost javnih finansija.
Kad je riječ o evropskim standardima, Evropska komisija smatra da je primjena privremenog sporazuma / u okviru SSP/ sveobuhvatna i zadovoljavajuća u oblastima carina i poreza. U dijelu izvještaja koji se odnosi na oblast evropskih standarda BiH se ohrabruje da uradi još puno toga u oblasti zaštite životne sredine, energetike, da osigura adekvatno funkcioniranje elektroprenosa, te reformi u gasnom sektoru.
Uz ovaj kratki pgled izvještaja Evropske komisije o stanju u BiH dodajmo i vijest da su visoki zvaničnici SAD, Evropske komisije i Švedske, kao predsjedavajuće EU, informisali danas u Sarajevu članove oba doma Parlamentarne skupštine BiH o principima i elementima "Butmirskog procesa" i istakli da je to početak procesa koji će se odvijati narednih nekoliko godina. Predstavnik SAD, ambasador Cliford Bond, istakao je da "Butmirski proces" ima dva cilja, od kojih je prvi da se političkim liderima u BiH pomogne da ispune uvjete za zatvaranje OHR-a a drugi da se po mogućnosti usvoje one ustavne reforme koje su potrebne da bi BiH bila funkcionalna država.
Zamjenik direktora za EU u Ministarstvu inostranih poslova Švedske Lars Vahland rekao je da se, kad je riječ o ustavnim promjenama, moraju napraviti početni, prilično mali koraci, jer mora postojati sistem za donošenje odluka, što je ključno za proces kretanja ka EU.
"U ovom procesu ništa se ne nameće i nema nikakvog dikatata" - istakao je Vahland. Podsjećajući da je ovo zajednička inicijativa SAD i EU sa vrlo visokog nivoa, da su i SAD i EU zabrinuti da će BiH biti u zaostatku za ostalim dijelom regiona, gospodin Vahland je upozorio da je BiH u nekoj vrsti "političkog ćorsokaka."


Melzer pobijedio na 25. Bank Austria turniru u Beču

Jürgen Melzer, austrijski broj jedan teniser, je pobijedio na 25. po redu Bank-Austria turniru održanom u Beču, Austrija. Melzer je u finalu pobijedio Andreasa Haider Maurera u tri seta i poslije 2 sata i 47 minuta sa rezultatom 6:7, 7:6 i 6:4. Pobjedniku je uručen ček od 103.900 € dok je drugoplasirani dobio 54.800 €. Ovom pobjedom Melzer je odbranio titulu iz prošle godine.
Melzer je ovom pobjednom došao na 12 mjesto ATP liste sa 2.650 poena i 26 odigranih turnira.


Jačanje desničarskih stranaka širom Evrope

Od Švedske do Italije, političari krajnje desnice sa svojim anti-imigracionim političkim platformama, su uglavnom dobro prošli na nedavnim izborima širom Evrope. Mnogi od tih političara su svoje kampanje zasnovali na borbi, protiv islamizacije Evrope, a kako napetosti rastu širom starog kontinenta, mnogi analitičari ukazuju na ekonomsku krizu kao stvarni uzrok uspona desnice.
U septembru 2010, kada je Demokratska stranka Švedske, krajnje desna švedska partija, zadobila određeni broj mjesta u Parlamentu po prvi put, posljedice su se osjetile i izvan granica Švedske. Ta zemlja na koju se često gleda kao na društveni model u Evropi, počela se, kako je izgledalo, okretati protiv imigranata, koji čine manje od 5 posto populacije. Lider stranke Jimmie Akesson je trijumfovao:
''Spremni smo preuzeti odgovornost i pretpostavljam da su i druge stranke također spremne preuzeti odgovornost za zemlju, jer je to sada najvažnije''.
Nakon što su rezultati objavljeni, na hiljade ljudi je izašlo na ulice protestirajući protiv rasizma, poput Rickard Slettengrena:
''Užasna situacija, jer sam ja odrastao u zemlji gdje je uvijek svako bio tolerantan, a ovo je prvi puta da sam iskusio ovako nešto''
Međutim, usprkos ovom sentimentu, krajnje desne, anti-imigracione stranke, nastavljaju napredovati širom Evrope. Mnoge, poput Partije Slobode u Holandiji, su zadobile glasove zahvaljujući anti-islamskoj platformi.


Dilma Rousseff postaje prva predsjednica Brazila

Dilma Rousseff, kandidatkinja vladajućih stranki, danas poslije prebrojavanja preko 93% glasova će po svim rezultatima postati prva predsjednica Brazila. Sa 55,43% prebrojenih glasova, ona uvjerljivo vodi pred kandidatom opozicije, Jose Serra, koji do sad ima 44,57% izbrojanih glasova.
Rousseff je nasljednica dosadašnjeg predsjednika Lula da Silva koji će joj službu predati 1. janura 2011. Rousseff je svoj izborni program osnovala na paroli "Mi ćemo slijediti put Lula".

Južna Amerika
Politika


Krater u Njemačkoj progutao auto

U njemačkom gradu Schmalkalden, se u središtu jednog naselja otvorio krater od 15*45 metara i 20 metara dubine. U krateru je pokopano vozilo koje je bilo parkirano na površini. Razlog je po pretpostavkama sastav stijena kamenca ispod mjesta događaja i erozija izazvana vodom. Nema povrijeđenih.

Evropa


Četiri male paket-bombe eksplodirale u Atini

Prema još nezvaničnim podacima, u centru Atine eksplodirale su četiri bombe sakrivene u pismima, a adresirane na ambasade zapadnih zemalja u Atini.
Policija u Berlinu istražuje sumnjivi paket koji je adresiran na kancelariju kancelarke Angele Merckel koji je došao u utorak, nekoliko sati nakon što su male bombe sakrivene u pismima eksplodirale ispred ruske i švicarske ambasade u Atini, za šta su optužene lokalne ekstremno ljevičarske grupe. Grčka policija je uništila još najmanje tri sumnjive bombe u Atini.
Nijedna grupa ili organizacija nije preuzela odgovornosti za ove napade, u kojima nije bilo povrijeđenih. Policija nije izdala nikakvo zvanično upozorenje. Smatra se da ne postoji direktna veza sa nedavno otkrivenim zavjerama u Jemenu i postavljenim bombama u avionima, kada su postavljene mnogo razornije sprave.


Izvinjenje člana Predsjedništva Bosne i Hercegovine u Srbiji dočekano sa odobravanjem

Ministar unutrašnjih poslova Srbije Ivica Dačić ocijenio je da je izvinjenje zbog žrtava Armije BiH koje je izrekao član Predsjedništva BiH Bakir Izetbegović predstavlja pozitivan korak ka općem pomirenju u regionu.
"Pozdravljam takvu izjavu i mislim da je to veliki korak naprijed. Time na neki način svi zajedno možda možemo doprinijeti bržem međusobnom povjerenju", izjavio je Dačić novinarima u Beogradu.
On je istakao da je Srbija opredijeljena za razvoj dobrih odnosa sa BiH, bez obzira na to što je bilo "različitih tonova" u proteklim godinama.


Naoružani kriminalci oteli avion sa vojnog aerodroma

Pet naoružanih ljudi upali su u vojnu bazu na međunarodnom aerodromu u sjevernom Hondurasu i pobjegli malim avionom koje su vlasti zaplijenile prošle godine u operaciji protiv trgovaca drogom.
Otmica se desila na Međunarodnom aerodromu La Mesa u San Pedro Suli, oko 290 km sjeverno od prijestonice, Tegucigalpe. Taj aerodrom jedan je od najprometnijih u zemlji.
Ministar sigurnosti Oscar Alvarez izjavio je da su naorzužani ljudi napali trojicu stražara na ulaznoj kapiji, otišli do vojnog hangara u blizini piste, pokrenuli motor aviona i počeli da lete. Njihov identitet i odredište prema kojem su krenuli ostali su nepoznati.


Snažan zemljotres pogodio okolinu Kraljeva

Jedan bračni par je poginuo kada se srušila njihova kuća usljed snažnog zemljotresa koji je u 1:56 sati pogodio okolinu Kraljeva u Srbiji. Stotine ljudi su povrijeđeni a materijalna šteta je značajna.
Epicentar zemljotresa jačine 5,4 stepena po Rihterovoj skali, između VII i VIII po Merkalijevoj, bio je u selu Vitanovac kod Kraljeva, gdje je počinjena veća materijalna šteta, a povrijeđeno je oko 50 ljudi. Očekuje se da će ih dolaskom pacijenata iz okolnih sela biti još toliko, a kako javlja dopisnik RTS-a već ih je više od 100. Veći dio grada nema struje ni vode, oštećena je i zgrada bolnice, a ljudi su u panici sve do ranih jutarnjih sati bili na ulicama. Neki još ne smiju da se vrate u kuće.
Prema nezvaničnim podacima, potres se osjetio i u istočnim dijelovima Hrvatske i Bosne i Hercegovine.
Samo dva sata kasnije, potres slične jačine pogodio je zapadni dio Turske, na granici sa Grčkom i Bugarskom.


Perspektiva izvoza mlijeka i meda iz Bosne i Hercegovine

Bosna i Hercegovina će se do kraja godine kandidovati za izvoz u zemlje Evropske unije i druge proizvode životinjskog porijekla osim ribe, za koju je dozvola dobijena prošle godine, najavili su iz Ureda za veterinarstvo BiH.
Zahtjevi će biti podneseni za med, mlijeko, jaja, te pojedine vrste životinjskog mesa, a nakon što je prilikom nedavne posjete BiH inspekcija Ureda za veterinarstvo Evropske komisije iz Dublina ustvanovila pozitivna kretanja u oblasti veterinarske zaštite.
"Izvještaj je optimistično i nema većih primjedbi koje bi bile ograničavajuće za određene vrste proizvoda i koje bi ugrožavale naš rad, a što nam otvara mogućnost da za izvoz kandidujemo još neke proizvode životinjskog porijekla", izjavio je direktor Ureda za veterinarstvo BiH.
Ekspert Vanjskotrgovinske komore BiH Igor Gavran istakao je da od proizvoda koje BiH namjerava kandidovati za izvoz u EU najveći potencijal leži u pilećem mesu gdje je razvijena značajna proizvodnja.

Ekonomija


Bivši član Al-Kaide odao informacije o paket bombama

Kako je tek danas procurilo iz britanskih obavještajnih krugova, bivši član Al-Kaide, Jaber al-Faifi, se prije dvije sedmice predao saudijskim vlastima i tada odao planove o slanju paket bombi. Kako javlja APA, al-Faifi je bio jedan od zatvorenika na američkoj vojnoj bazi Guantanamo Bay te se poslije toga priključio dijelovima terorističke mreže u Jemenu.
Pored ovoga, jemenske vlasti još uvijek tragaju za jednom ženom, osumnjičenom za slanje bombi u SAD. Prije nekoliko dana zatvorena studentica medicine je puštena na slobodu.
1 Također pogledajte
*U dva teretna aviona iz Jemena otkriven ekploziv
*Paket-bombe: SAD pretpostavljaju saudijskog ekstremistu kao organizatora
*U Jemenu uhapšena osumnjičena za slanje paket-bombi

Svijet


Zemljotres u blizini Mostara

Euromediteranski seizmološki centar je 3. novembra 2010. godine u 16:28 sati zabilježio zemljotres jačine 3,4 stepena po Richteru, kojem je epicentar bio 16 km jugoistočno od Mostara, odnosno sedam kilometara istočno od Blagaja.
Podataka o materijalnoj šteti još uvijek nema, kao ni o povrijeđenim.


Airbus A380 zbog eksplozije prisilno sletio

Avion australijske kompanije Qantas Airways, u kojem je bilo 459 ljudi, zbog eksplozije na jednom od motora prisilno je sletio na singapurski aerodrom. Niko od 433-oje putnika i 26 članova posade nije povrijeđen.
Avion koji je letio iz Londona preko Singapura za Sydney, kratko nakon uzlijetanja, ponovo je sigurno sletio u Singapuru.


Na izborima u SAD ubjedljiva pobjeda Republikanske stranke

Na izborima u Sjedinjenim Američkim Državama koji su održani 2. novembra, a na kojima su se birali članovi Predstavničkog doma i trećina članova Senata, ubjedljivu pobjedu su odnijeli Republikanci, koji su osvojili 239 mjesta dok su 188 osvojili Demokrati od ukupno 435 zastupničkih mjesta.
Pored predstavnika u Predstavničkom domu, birači su birali i 37 od 100 mjesta u Senatu, gdje su Republikanci osvojili 6 mjesta više nego na prošlim međuizborima 2006. godine.
Ovo su takozvani međuizbori, koji se održavaju dvije godine nakon predsjedničkih izbora, a na kojima gotovo redovno birači pokažu svoje razočarenje trenutim stanjem u zemlji i predsjednikom. Smatra se da ovogodišnji rezultati izbora pokazuju koliko je stanovništvo nezadovoljno reformama zdravstva i oporavkom privrede uzdrmanoj dubokom krizom i visokom stopom nezaposlenosti.

Politika


Američka vlada naglasila svoju bezuslovnu podršku cjelovitosti Bosne i Hercegovine

Prenoseći mišljenje vlade u Washingtonu, američki ambasador u Bosni i Hercegovini je naglasio podršku SAD za ujedinjenu i cjelovitu BiH. "Naše pozicije ostaju nepromijenjene. SAD bezuslovno podržave suverenost i teritorijalni integritet BiH", izjavio je ambasador.
OHR je izdao slično obavještenje, naglašavajući da je rasparčavanje BiH nemoguće.
Ove izjave su bile odgovor na izjavu Williama Montgomeryja, bivšeg diplomatu koji je služio kao ambasador u nekoliko balkanskih zemalja. U intervjuu za jednu sarajevsku TV stanicu, Montgomery je izjavio da 15 godina nakon rata u BiH, ona ostaje zemlja gdje ni jedan problem nije riješen i dodao da je veoma realna opcija njen raspad. "Niko u BiH ne bi trebao biti natjeran da živi u zemlji koja ne funkcioniše, te je jedno od mogućih rješenja i odvajanje Republike Srpske i mirna dezintegracija zemlje", izjavio je Montgomery. Američka ambasada u Sarajevu je naglasila da Montgomery ne odražava stavove američke vlade.

Politika


Pronađena tijela petorice nestalih afganistanskih policajaca

Tijela petorice afganistanskih policajaca pronađena su na istoku zemlje gotovo sedmicu nakon što su nestali nakon napada talibanskih boraca na lokalnu policijsku stanicu, objavili su policijski zvaničnici.
Tijela su pronađena u subotu 6. novembra 2010 u večernjim satima u Chek distriktu gdje su ih pronašli stanovnici iz obližnjih sela. Nakon napada Talibana 1. novembra nestalo je 16 policajaca, a u napadu je zapaljena i policijska stanica. Tijela četvorice policajaca pronađena su dan nakon napada u gradu Gazni. Nestalim se još smatra sedam policajaca.


Ponovni protesti francuskih sindikata protiv penzionih reformi

Francuska udruženja sindikata započela su nove proteste protiv najavljenih izmjena u zakonima u vezi povećavanja minimalne starosne granice za penzionisanje sa dosadašnjih 60 na 62 godine starosti.
Po zvaničnim podacima, računa se da je na proteste izašlo oko 142 hiljade ljudi širom Francuske, što je mnogo manje od pola miliona ljudi koji su izašli na ulice povodim prošlih protesta održanih 28. oktobra 2010. godine.
I pored smanjenog odziva na proteste, vođa sindikalne zajednice Bernard Thibault je izjavio da će se protesti nastaviti, mada su neki sindikati najavili kraj protesta.
Sporni zakon je već usvojen u oba doma francuskog parlamenta, a do kraja 2010. godine se očekuje da će ga odobriti i predsjednik Sarkozy.


U Albaniji šest poginulih u saobraćajnoj nesreći

Autobus koji je vozio na liniji Tirana - Atina sletio je u ponedjeljak navečer 8. novembra 2010. godine u provaliju duboku preko 200 metara i pri tome je najmanje šest osoba smrtno stradalo. Policija je objavila da je dosad izvukla 20 povrijeđenih iz autobusa te da je pronašla 6 tijela poginulih.
Uzrok ove nesreće još nije poznat.


Svih 68 putnika poginulo u padu aviona na Kubi

Putnički avion se srušio u planinskom dijelu Kube, a poginulo je svih 68 putnika i članova posade.
Zvaničnici su potvrdili da nije bilo preživjelih među 40 Kubanaca i 28 stranih državljana koji su bili u avionu. Avion je letio sa Haitija prema Santiago de Cuba. Spasioci su veoma teško došli do mjesta nesreće zbog guste prašume u tom dijelu zemlje. Prije pada aviona, pilot je prijavio probleme sa avionom, a očevidci su izjavili da su vidjeli da avion pravi neobične manevre neposredno prije pada.


Ubijen vođa meksičke narko-mafije

U velikoj akciji policijskih i vojnih snaga u Meksiku, nakon cjelodnevne bitke sa kriminalcima i narko-dilerima, ubijen je vođa meksičke narko-mafije Ezequiel Cardenas Guillen, koji je bio na čelu moćnog kriminalnog kartela odgovornog za rasturanje droge iz Meksika u SAD. Obračun između kriminalaca i policije odigrao se u pograničnom gradu Matamoros, u blizini američkog grada Brownsvillea, Texas.
Meksička vlada je ranije ponudila nagradu od 2 miliona američkih dolara za informacije koje bi pomogle u hapšenju Guillena, dok su SAD ponudile 5 miliona dolara. Guillen je došao do mjesta vođe narko-kartela 2003. godine nakon što su vlasti uhapsile njegovog brata Osiela, a koji je kasnije izručen SAD-u.
Smatra se da je u obračunima između policije i narko-kriminalaca u Meksiku poginulo oko 28.000 osoba od 2006. godine do danas.


Savjet ministara Evropske unije odobrio ukidanje viza Bosni i Hercegovini

Savjet ministara Evropske unije, na nivou ministara unutrašnjih poslova zemalja članica, je u ponedjeljak 8. novembra 2010. godine jednoglasnom odlukom odobrio ukidanje viza za građane BiH i Albanije, a koja će se primjenjivati narednog dana od objavljivanja u Službenim novinama EU. Očekuje se da će već od 15. decembra 2010. godine, ova odluka stupiti na snagu.
U Bosni i Hercegovini, ova odluka je dočekana sa oduševljenjem, te je povećan broj zahtjeva za izdavanje biometrijskih pasoša.

Politika


Otkrivena masovna grobnica iz vremena holokausta

Masovna grobnica u kojoj su nađeni ostaci oko 100 osoba pronađena je u Rumuniji. Smatra se da sadrži ostatke ubijenih Jevreja tokom Drugog svjetskog rata. Grobnica je nađena u šumi oko 350 km sjeveroistočno od Bukurešta.
Pretpostavlja se da se radi u ljudima, ženama i djeci ubijenim 1941. godine od strane trupa rumunske vojske koje su blisko sarađivale sa nacistima.
Vjeruje se da je na teritoriji današnje Rumunije za vrijeme Drugog svjetskog rata ubijeno između 280 i 380 hiljada Jevreja.
Ova masovna grobnica je nađena u blizini sela Popricani, kod grada Isai, a pronađena je slijedeći izjave očevidaca koji još žive u okolnim područjima.


Paket bomba u uredu njemačke premijerke Angele Merkel

Prema informacijama iz njemačkog ministarstva unutrašnjih poslova, u uredu premijerke Angele Merkel je pronađen paket u kojem se nalazila "funkcionalno izvršena eksplozivna naprava". Kako izgleda, sprava je paketom poslana iz Grčke. Eksperti počinioce pretpostavljaju u ljevičko-ekstremističkim krugovima u Grčkoj. Kao adresant paketa je bila navedena sama premijerka, dok je kao pošiljalac navedeno grčko ministarstvo za privredu.
Po izgledu i izvedbi, paket je jednak paketima koji su zadnjih dana pronađeni u Atini i drugim gradovima Grčke. Iza ove serije paketnih bombi se, prema istragama grčke kriminalne policije, nalazi grupa poznata po imenu "Zavjera ćelija vatre". Policija u Berlinu je za istragu paketa koristila robotsko deminersko vozilo, te je napravu uništila vodenim mlazom. Pri deminerskom radu niko nije povrijeđen.
1 Također pogledajte
*Četiri male paket-bombe eksplodirale u Atini

Politika Evropa


Vladajuća stranka u Grčkoj izbjegla potpuni poraz

Nakon gotovo polovine prebrojanih glasova, grčka Socijalistička partija (PASOK) je uspjela da izbjegne najavljivani poraz na važnim lokalnim izborima, održanim u nedjelju 7. novembra 2010. godine.
Rezultati pokazuju da su i PASOK i opoziciona stranka Nova Demokratija dobile većinu po šest regija od ukupno 13 regija u zemlji.
Brojanje u posljednjoj regiji - Peloponezu - je još u toku a rezultat se ne može sa sigurnošću predvidjeti.
Nakon što su objavljeni preliminarni rezultati, premijer Papandreou je povukao svoju prijetnju o raspisivanju prijevremenih općih izbora, kako prenosi grčki mediji.

Politika


Gusari oteli tanker u blizini obale Somalije

Antigusarske snage Evropske unije su objavile da je otet tanker sa 31 članom posade istočno od obale Somalije.
Pomorske snage su u svom izvještaju navele da je tanker MV Hannibal II plovio pod panamskom zastavom, napadnut od strane gusara u četvrtak 11. novembra 2010. godine u Indijskom okeanu, u blizini obale Somalije.
Tanker od 24.000 tona je prevozio biljno ulje iz Malezije u Egipat. U trenutku napada, na brodu se nalazio 31 član posade, od kojih je 23 Tunežana, 4 Filipinca, jedan Gruzijac, jedan Hrvat, jedan Rus i jedan Marokanac.
Evropske snage su izjavile da je napad izveden 1600 kilometara istočno od Roga Afrike, što je bliže Indiji nego Somaliji.


Prvi izbori u Mijanmaru nakon 20 godina

Biračka mjesta u Mijanmaru otvorena su po prvi put nakon 20 godina. Očekuje se da će se glavna izborna trka odvijati između kandidata vladajuće vojne hunte i prodemokratskih grupa koje su se odvojile od glavne opozicione stranke - Nacionalne lige za demokratiju.
Novinari izvještavaju da su noć i jutro protekli mirno. Prethodnih dana uočene su velike policijske snage koje su patrolirale, a opremljeni su dugim cijevima i suzavcem, međutim na dan izbora broj policajaca je smanjen. Iako su mijanmarski zvaničnici uputili poziv zapadnim posmatračima da nadgledaju izbore, smatra se da ovi izbori neće biti dovoljno transparentni, a vlade SAD, Velike Britanije i Australije su izrazile bojazan od lažiranja izbora od strane vladajuće vojne hunte.

Politika


Novo Predsjedništvo BiH preuzelo dužnost

Članovi Predsjedništva Bosne i Hercegovine Nebojša Radmanović, Bakir Izetbegović i Željko Komšić, koji su na opštim izborima 3. oktobra dobili najveći broj glasova birača, danas su u Sarajevu preuzeli dužnost na svečanoj konstitutivnoj sjednici Predsjedništva BiH.
Prema rezultatima koje je objavio CIK, kandidat SNSD-a za srpskog člana Predsjedništva BiH Radmanović osvojio je 295 629 glasova, kandidat SDA za bošnjačkog člana Predsjedništva BiH Bakir Izetbegović osvojio je 162 831 glasova, dok je kandidat SDP-a BiH za hrvatskog člana Predsjedništva BiH Željko Komšić osvojio je 337 065 glasova.
Tročlano Predsjedništvo Bosne i Hercegovine funkcioniše po sistemu rotacije predsjedavajućeg svakih osam mjeseci a mandat članova Predsjedništva BiH je četiri godine.